Sudah dijangka, DAP tak tunduk gertakan UMNO

BANGI, 18 Safar 1445H, Isnin – Bekas Setiausaha Agung UMNO, Tan Sri Annuar Musa sudah menjangka pemimpin DAP tidak akan tunduk desakan supaya menggugurkan slogan Malaysian Malaysia dan negara sekular.

“Penegasan supremo DAP, Anthony Loke bahawa DAP tidak akan menggugurkan dasar perjuangan Malaysian Malaysia dan negara sekular adalah satu tamparan kepada UMNO.

“Supremo UMNO tiada pilihan melainkan meremehkan pandangan Nur Jazlan sebagai pandangan peribadi, walaupun sebenarnya pandangan tersebut adalah dasar perjuangan UMNO yang cuba digadai presidennya.

“Jelaslah UMNO sudah hilang hala tuju dan memang patutlah orang Melayu rata-rata terus menerus menolak dan meninggalkan parti tersebut,” kata Annuar menerusi hantaran di Facebook beliau.

Beliau berkata, saranan Ahli Majlis Kerja Tertinggi (MKT) UMNO, Datuk Nur Jazlan Mohamed ketika Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram nampaknya tidak diendahkan DAP kerana mereka yakin kekal kuat dengan sokongan kaum Cina.

Sedangkan katanya, UMNO dilihat lemah dan tiada nilai tambah buat DAP.

Sebelum ini, Presiden UMNO, Datuk Seri Ahmad Zahid Hamidi berkata, syor supaya DAP menggugurkan agenda negara sekular dan konsep Malaysian Malaysia dalam Perlembagaan parti itu disifatkan sebagai pandangan peribadi Nur Jazlan

Nur Jazlan menyarankan, semua pihak dalam gabungan Kerajaan Campuran terutamanya DAP supaya berubah menjadi parti yang lebih sederhana jika mahu diterima orang Melayu.

Memetik apa yang diperkatakan, tiada cara lain untuk meyakinkan orang Melayu bahawa DAP hari ini sudah berbeza berbanding sebelumnya iaitu dengan meminda Perlembagaannya berhubung konsep Malaysia Malaysia dan ‘perlembagaan sekular’.

Dalam pada itu, Annuar yang juga Pengerusi Muafakat Nasional (MN) menegaskan, UMNO telah dirosakkan oleh pemimpinnya sendiri namun pihak itu cuba menuding jari kepada orang lain khususnya kepada pengkritiknya.

“Punca penyakit begitu jelas sekali, namun tubuhnya telah hilang segala antibodi dan tidak berupaya melawan penyakit yang dihidapi.

“Akibatnya ia bakal mati perlahan-lahan,” katanya.

Pautan terdahulu;


Diam dalam kerja dakwah penyelamat banyak perkara

MAKIN lama dalam kerja dakwah di dalam NGO, makin saya faham kenapa diam adalah penyelamat banyak perkara. Tetapi bukan mudah untuk seseorang mengambil pendekatan mendiamkan diri.

Diam perlukan kekuatan diri menahan gejolak nafsu amarah untuk membela diri ketika diserang. Adakalanya diam itu sendiri adalah sebaik-baik pertahanan diri. Orang bijak tahu sama ada diam atau bertindak lebih selamat dalam situasinya. Tapi tak semua orang ada kebijaksanaan itu.

Diam juga perlu kesabaran menahan jiwa yang inginkan pujian orang ramai. Manusia secara tabienya suka disanjung. Tetapi adakalanya lari dari sanjungan itu lebih sejahtera untuk kerja yang sedang dilakukannya. Mendidik jiwa supaya redha dengan perhatian Allah sahaja memang bukan suatu yang mudah. Siapa berjaya mencapainya, dialah yang akan selamat.

Dalam hadis Rasulullah ﷺ pernah mengingatkan umatnya:

استعينوا على قضاء حوائجكم بالكتمان فإن كل ذي نعمة محسود

“Mintalah pertolongan dalam menunaikan hajat-hajat kamu dengan berahsia. Sesungguhnya setiap yang dikurniakan nikmat akan dicemburui.”

Di antara nikmat Allah kepada seseorang yang dicemburui adalah kepercayaan orang ramai. Jagalah nikmat itu dengan sikap diam. Bercakaplah ketika perlu.

Guru saya di Mesir dulu pernah berkata ketika mengajar tatabahasa Arab (nahu wa sorof). Oleh kerana setiap baris hujung perkataan akan memberikan makna yang berbeza, dia kata matikan baris itu ketika bercakap itu lebih selamat. Katanya:

تسكن تسلم (taskun taslam)

Sekarang saya rasa kaedah itu lebih luas dari sekadar isu i’rab kalimah.

Ustaz Muhammad Fauzi Asmuni
 Presiden ISMA


15 bank tawar moratorium bagi negeri dilanda banjir

KUALA LUMPUR, 5 Jamadilakhir 1442H, Isnin – Sebanyak 15 buah bank telah menawarkan moratorium bayaran balik pinjaman bagi negeri-negeri yang dilanda banjir, kata Perdana Menteri Tan Sri Muhyiddin Yassin.

Moratorium bersasar, termasuk lanjutan moratorium dan pengurangan ansuran pinjaman akan terus ditawarkan oleh bank-bank seperti yang diumumkan sebelum ini, katanya.

“Setakat ini, lebih 1.3 juta peminjam telah memohon dan menerima bantuan pembayaran dengan kadar kelulusan sebanyak 95 peratus bagi peminjam individu dan 99 peratus bagi peminjam Perusahaan Kecil dan Sederhana (PKS).

“Ini membuktikan bahawa rakyat tidak perlu bimbang untuk menghubungi bank jika mereka memerlukan fleksibiliti pembayaran,” katanya semasa membuat pengumuman khas Pakej Bantuan Perlindungan Ekonomi dan Rakyat Malaysia (PERMAI) melalui siaran langsung TV dan platform sosial media di sini, hari ini.

Menurut perdana menteri, bagi peminjam yang menghadapi kesukaran berurusan dengan bank mereka, Bank Negara Malaysia serta Agensi Kaunseling dan Pengurusan Kredit (AKPK) bersedia untuk membantu dan memberi khidmat nasihat kepada mereka melalui telefon atau secara dalam talian.

“Bagi peminjam Perbadanan Tabung Pendidikan Tinggi Nasional (PTPTN) yang terjejas akibat pandemik COVID-19 dan bencana banjir, mereka boleh memohon moratorium bayaran balik pinjaman PTPTN selama tiga bulan,” tambah Muhyiddin.

Permohonan penangguhan boleh dibuat sehingga 31 Mac 2021.

Sementara itu, bagi menambah baik kemudahan i-Sinar, terutamanya bagi mereka yang menghadapi pelbagai cabaran akibat Perintah Kawalan Pergerakan (PKP) serta bencana banjir, beliau berkata kerajaan telah dimaklumkan bahawa Kumpulan Wang Simpanan Pekerja (KWSP) akan membuat pembayaran pendahuluan sehingga RM1,000 bagi permohonan kemudahan i-Sinar Kategori 2.

Proses pembayaran pendahuluan i-Sinar Kategori 2 juga dipermudahkan kerana ahli hanya perlu mengisytiharkan secara kendiri bahawa mereka memenuhi kriteria yang ditetapkan dan menghantar dokumen sokongan secara dalam talian, katanya.

“Kerajaan juga telah meminta KWSP memudahkan proses pembayaran pendahuluan ini, yang akan dibuat mulai 26 Januari,” katanya.

Muhyiddin berkata maklumat lanjut akan diumumkan oleh KWSP dalam masa terdekat. – Bernama


Myanmar lanjutkan darurat 6 bulan lagi

YANGON, 29 Jamadilakhir 1443H, Selasa – Majlis Pertahanan dan Keselamatan Myanmar pada Isnin mengumumkan lanjutan darurat selama enam bulan lagi, lapor Agensi Berita Xinhua.

Pelanjutan itu dibuat untuk persiapan yang diperlukan bagi pilihan raya umum pelbagai parti, kata pengumuman itu.

Kali pertama darurat diisytiharkan adalah pada Februari 2021, selepas tentera menahan bekas pemimpin kerajaan, termasuk kaunselor negara dan presiden. – Bernama


Penduduk Yaman bantu mangsa gempa bumi Turkiye walaupun hidup susah

ISTANBUL, 1 Syaaban 1444H, Rabu – Meskipun berhadapan kesusahan di negara sendiri akibat perang, rakyat Yaman tetap menunjukkan sokongan dan solidariti yang luar biasa terhadap mangsa dua gempa bumi kuat yang mengorbankan ribuan penduduk di Türkiye.

Susulan bencana gempa bumi pada 6 Februari lepas, masyarakat Yaman melancarkan kempen derma sebagai balasan kepada Türkiye yang menghulur bantuan kemanusiaannya ke negara asal mereka yang dilanda perang saudara sejak lebih lapan tahun lepas, lapor Anadolu Agency.

Kempen Yaman yang dilancarkan dengan kerjasama Kedutaan Yaman di Ankara, mengumpul 17 juta lira Turki (kira-kira AS$900,000), menurut laporan itu.

Menurut angka rasmi terkini, lebih 41,000 orang terbunuh dan ribuan lagi cedera akibat gempa bumi di Türkiye.

Pada 18 Februari lepas, komuniti Yaman menghantar 10 trak yang sarat dengan bahan makanan, perubatan dan tempat perlindungan, dari Istanbul ke kawasan yang dilanda gempa bumi di selatan Türkiye.

“Kami tidak boleh membalas budi Turkiye yang sangat besar. Ini hanyalah bantuan sederhana dan ekspresi simbolik terhadap usaha tanpa henti Türkiye yang masih menghulur bantuan kepada rakyat Yaman,” kata Nabila Saeed Al-Rabasi, jurucakap kempen itu kepada Anadolu.

“Türkiye menyediakan bantuan kepada rakyat Yaman melalui pelbagai organisasi bagi meringankan penderitaan penduduk,” katanya.

“Türkiye juga melindungi beribu-ribu rakyat Yaman yang mencari perlindungan di negara itu sejak meletusnya perang.”

Pada 13 Februari, aktivis Yaman yang juga penerima Hadiah Nobel Keamanan, Tawakkol Karman, mengumumkan bantuannya untuk membina semula 50 unit rumah yang apabila siap akan diserahkan kepada Pihak Berkuasa Bencana dan Kecemasan Turki (AFAD).

Yayasan Tawakkol Karman juga menghantar konvoi bantuan pada Rabu dari Istanbul ke bandar Hatay di Turkiye.

Yaman terlibat dalam perang saudara sejak 2014 yang meragut nyawa lebih 230,000 yang menurut Pertubuhan Bangsa-bangsa Bersatu merupakan krisis kemanusiaan terburuk di dunia dan menyebabkan 80 peratus daripada kira-kira 30 juta penduduknya bergantung kepada bantuan. – Bernama


Tindakan 12 menteri PN hantar surat kepada Agong disifatkan tidak wajar

PONTIAN, 10 Rabiulawal 1444H, Jumaat – Tindakan 12 anggota Jemaah Menteri daripada Perikatan Nasional (PN) menghantar surat kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menyatakan pendirian mereka tidak bersetuju pilihan raya umum (PRU) diadakan tahun ini, disifatkan tidak wajar.

Setiausaha Agung UMNO Datuk Seri Ahmad Maslan berkata, tindakan menteri Kabinet daripada Bersatu dan PAS itu secara tidak langsung melambangkan ketidakpercayaan mereka terhadap kerajaan pimpinan Perdana Menteri Datuk Seri Ismail Sabri Yaakob dan boleh menjejaskan keabsahan kerajaan.

“Ia dilihat sebagai sesuatu yang tidak baik berlaku dalam pentadbiran sekarang bila  ada 12 menteri yang tulis surat sedemikian rupa walhal selaku ahli Kabinet mereka boleh menyelesaikan dalam mesyuarat Kabinet.

“Semakin kurang keabsahan (dalam kerajaan) kalau 100 peratus keabsahan sekarang tinggal 60 peratus sahaja, 40 peratus keabsahan sudah hilang. Sewajarnya surat itu tidak disebar, permasalahan seperti itu boleh dibincang dalam Kabinet,” katanya sebelum merasmikan mesyuarat Puteri UMNO Bahagian Pontian di Dewan UMNO Pontian, hari ini.

Ahmad mengulas tindakan 12 menteri daripada Bersatu dan PAS yang menghantar surat kepada Yang di-Pertuan Agong bagi menyatakan ketidaksetujuan melaksanakan PRU15 tahun ini dengan alasan mahu memberi tumpuan kepada kebajikan rakyat.

Dalam perkembangan berkaitan, Ahmad, yang juga Ahli Parlimen Pontian berkata kesemua 191 bahagian membabitkan Wanita, Pemuda dan Puteri UMNO seluruh negara menggerakkan jentera pilihan raya bagi menghadapi PRU15 yang semakin hampir. -Bernama


Polis sudah kenal pasti suspek conteng mural

KUALA LUMPUR, 8 Zulhijjah 1441H, Rabu – Siasatan terhadap kes menconteng perkataan kurang menyenangkan pada mural gergasi potret beberapa pemimpin negara akan diselesaikan dalam masa terdekat, kata Timbalan Ketua Polis Negara, Datuk Mazlan Mansor.

Beliau berkata, pihaknya telah mendapat beberapa petunjuk baharu dalam siasatan kes berkenaan.

“Saya tidak akan mendedahkan petunjuk baharu kerana masih dalam siasatan. Oleh itu, saya mohon berikan kami sedikit masa untuk menyelesaikan siasatan kes ini.

“Selain itu, suspek juga telah dikenal pasti berdasarkan risikan,” katanya dalam sidang media selepas merasmikan Ibu Pejabat Polis Daerah Sentul yang baharu, di sini hari ini.

Mazlan berkata, setakat ini hanya satu sahaja kertas siasatan telah dibuka berhubung kes terbabit dan beberapa laporan polis telah dilakukan.

Baru-baru ini, mural memaparkan potret antaranya Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Perdana Menteri, Tan Sri Muhyiddin Yassin dan Ketua Pengarah Kesihatan, Datuk Dr Noor Hisham Abdullah diconteng dengan perkataan kurang menyenangkan menggunakan cat merah di Taman Cahaya Alam Seksyen U12 Shah Alam, Selangor.

Kejadian vandalisme itu disedari seorang pekerja restoran yang kebetulan lalu di kawasan berkenaan.

Mural itu adalah hasil karya tiga anak muda iaitu Muhammad Suhaimi Ali, 27, Muhamad Firdaus Nordin, 26, dan Abdul Hadi Ramli, 27 tahun. – Bernama


Tiga jururawat dikompaun RM4,000 langgar SOP PKP

ALOR SETAR, 19 Syawal 1442H, Isnin –  Tiga jururawat wanita yang bertugas di sebuah hospital swasta di Sungai Petani masing-masing dikompaun RM4,000 malam tadi kerana didapati melanggar prosedur operasi standard (SOP) Perintah Kawalan Pergerakan.

Ketua Polis Daerah Kuala Muda ACP Adzli Abu Shah berkata, pihak polis mengesan mereka yang berumur antara 34 dan 45 tahun itu menyampaikan sumbangan kepada rakan mereka yang sedang menjalani tempoh kuarantin di rumah kerana menjadi kontak rapat kepada pesakit COVID-19.

“Hasil soal siasat berpandukan gambar yang tular dalam Facebook ini, didapati ketiga-tiga mereka ini tidak mematuhi SOP PKP dan telah dikeluarkan tindakan kompaun.

“Polis mengesan penama Facebook tersebut pada 9.10 malam dan penama ini mengaku telah pergi bersama dua orang lagi rakannya ke rumah rakan yang memakai ‘gelang pink’ ini di Kampung Pulau Tengah, Sungai Petani, dan ketiga-tiga jururawat ini hadir di balai polis,” katanya dalam kenyataan hari ini.

Adzli berkata, kompaun dikeluarkan terhadap jururawat itu mengikut Peraturan 9 Peraturan-Peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempat Jangkitan) 2021 (Aktiviti Terlarang Nombor 1).

Sehubungan itu, beliau menasihati orang ramai untuk sentiasa mematuhi SOP ditetapkan Majlis Keselamatan Negara (MKN) dalam apa jua aktiviti sekali pun termasuk untuk tujuan kebaikan. -Bernama


Gesa percepat PRU15, Tok Mat jangan terlalu ‘teruja’ perjudi nyawa rakyat

BANGI, 17 Rabiulakhir 1443H, Isnin – Timbalan Pengerusi Barisan Nasional (BN), Datuk Seri Mohamad Hasan diingatkan untuk tidak terlalu ‘teruja’ sehingga sanggup memperjudikan nyawa rakyat.

Ini susulan saranan Ahli Dewan Undangan Negeri (DUN) Rantau itu supaya Perdana Menteri, Datuk Seri Ismail Sabri Yaakob mempertimbangkan agar Pilihan Raya Umum ke-15 (PRU15) diadakan dalam masa terdekat selepas BN berjaya membentuk kerajaan di Melaka.

Setiausaha Agung Parti Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim berpandangan, tiada keperluan untuk mempercepatkan PRU15, apatah lagi kes positif COVID-19 juga kini menunjukkan sedikit peningkatan.

“BERJASA merasa terkejut dan amat pelik dengan kenyataan Tok Mat yang kelihatan tergesa-gesa mahu menekan PM bagi mempercepatkan PRU15 sebelum Julai 2022, semata-mata BN telah menang besar dalam PRN Melaka baru-baru ini.

“Tarikh tersebut telah dirangka bersama antara pihak kerajaan dan pembangkang mengambil kira faktor pandemik COVID-19 yang masih belum reda sepenuhnya.

“Bahkan PRN Melaka sendiri berlaku dalam keadaan sangat berisiko tinggi. Ramai pengundi terutama dari luar kawasan mengambil pendirian tidak mengundi kerana masih risau akan penularan pandemik yang telah membunuh jutaan manusia ini,” katanya dalam kenyataan, hari ini.

Atas sebab itu, Muhammad Lukman berkata, peratusan keluar mengundi menjunam kepada 61 peratus.

Selain itu, beliau tidak menolak kemungkinan berlaku lonjakan kes di Melaka seperti yang berlaku selepas PRN Sabah yang lalu.

Malahan tidak mustahil juga Perintah Kawalan Pergerakan (PKP) 4.0 bakal dilaksanakan di seluruh negara, katanya.

“Jika PRN pun berisiko tinggi apatah lagi PRU yang akan melibatkan seluruh negara. Ini ditambah lagi dengan perangai buruk pimpinan politik negara yang tak faham bahasa dan melanggar SOP semasa berkempen.

“Jadi Tok Mat tak perlulah terlalu teruja sehingga sanggup memperjudikan nyawa rakyat. Jangan jadi seperti kaduk naik junjung. Kelak nanti menang sorak, kampung tergadai!” katanya.


Penerbangan pertama Arab Saudi ke Qatar mulai esok

DOHA, 26 Jamadilawal 1442H, Ahad – Syarikat penerbangan Arab Saudi merancang untuk meneruskan semula penerbangan ke Qatar pada Isnin buat pertama kalinya sejak 2017 – setelah kedua-dua negara menandatangani perjanjian damai.

SAUDIA meneruskan operasi penerbangan ke Doha dengan empat penerbangan mingguan, empat penerbangan dari Riyadh dan tiga dari Jeddah.

Penerbangan pertama dari Riyadh ke Doha bermula pada 11 Januari atau esok pada 4.40 waktu tempatan, menurut syarikat itu di Twitter.

Langkah itu dilakukan setelah Arab Saudi, Emiriah Arab Bersatu (UAE), Bahrain dan Mesir menandatangani perjanjian perdamaian dengan Qatar untuk mengakhiri permusuhan lebih tiga tahun.

Pada Khamis lalu, Qatar Airways mengubah laluan penerbangannya untuk melalui ruang udara Arab Saudi.

Pada Isnin, Arab Saudi memberitahu bahawa negara itu bersetuju membuka semula ruang udara, sempadan darat dan laut kepada Qatar, sebagai sebahagian daripada perjanjian menarik balik sekatan yang dikenakan sejak 2017.

Ketika itu, Arab Saudi dan sekutunya menuduh Qatar menyokong kumpulan pengganas, di mana ia dinafikan keras olej Doha yang menyifatkan sekatan berkenaan usaha untuk melanggar kedaulatannya. – Agensi


Wakil rakyat jangan perbodohkan rakyat dengan alasan bodoh

SETAKAT ini empat ahli Parlimen telah isytiharkan sokongan kepada PMX, atas alasan yang sama, memerlukan bantuan daripada Pusat untuk membantu rakyat dan membangunkan kawasannya.

Paling kelakar, ada wakil rakyat yang terus cakap, kalau PMX bagi RM30 juta, bagi tujuan bantuan dan pembangunan kawasannya, sokongan akan diberikan kepada kerajaan, ‘meninggalkan’ parti yang diwakilinya sebelum ini.

Begitulah murahnya wakil rakyat, yang dipilih oleh majoriti rakyat. Mereka ini tidak layak dinamakan wakil rakyat, tetapi wakil diri. Mandat rakyat dikhianati. Bukan semua rakyat kemarukkan bantuan tersebut.

Inilah bezanya antara wakil rakyat PAS dengan yang lain. Puluhan tahun, peruntukan wakil rakyat dinafikan, terutama negeri Kelantan dan Terengganu, rakyat tetap faham dan terus mengundi PAS. Kerana apa? Rakyat faham erti sebenar perjuangan. Perjuangan memerlukan pengorbanan. Sebab itu rakyat pilih wakil rakyat yang mampu mewakili dan suaranya. Jika tidak, jangan jadi wakil rakyat

Sebab pengundi sedia maklum, ketika mereka mengambil keputusan memilih parti yang menjadi pilihannya, maka bersedialah menghadapi sebarang kemungkinan. Sekadar RM30 juta, dalam keadaan ekonomi sekarang dan duit yang begitu rendah nilainya, apakah sangat jenis pembangunan yang boleh dibawa.

Berbeza sungguh dengan wakil rakyat DAP, mereka tidak berkata apa-apa, puluhan tahun mereka menguasai bandar, menjadi pembangkang, kawasan yang diwakilinya tetap membangun. Buktinya, lihatlah bandar-bandar di Kuala Lumpur dan bandar seluruh negeri, terutama pantai barat, Sabah dan Sarawak. Sekarang ini, lagilah moncah, sebab mereka ultra kiasu telah menguasai kerajaan.

Kita tidak tahu, apakah selepas ini akan ada lagi katak yang akan ‘melompat’. Kita tunggu.

Kalaulah sekadar bantuan kewangan itu sebagai alasannya, ternyata teramat bodoh wakil rakyat tersebut.

Saya tidak fikir rakyat yang mengundi mereka, laparkan peruntukan tersebut, walaupun peruntukan tersebut selayaknya diberikan.

Sepatutnya, kita tidak fikir soal ‘melompat’ kerana ada isu lebih besar untuk dibincangkan masa kini seperti isu Palestin. Namun, apa nak buat, inilah akibatnya apabila kita mendapat pemimpin cap ayam seperti ini.

Jika semua faham apa erti Persekutuan, sudah tentu tidak timbul masalah. Kerajaan Pusat tahu tanggungjawab terhadap negeri, begitu juga negeri terhadap Pusat.

Kena ingat, setiap rakyat Malaysia diberi hak untuk mengundi dalam dua pilihan raya, iaitu dalam pilihan raya umum untuk memilih ahli Parlimen dan juga ketika pilihan raya negeri untuk memilih ahli dewan undangan negeri (ADUN).

Tetapi, mengapa kita perlu memilih dua wakil rakyat di peringkat Persekutuan dan peringkat negeri? Bukankah perkara ini boleh mengakibatkan pertindihan kuasa? Sudah tentu tidak, jika mereka faham makna sebenar fungsi Persekutuan dan negeri.

Malaysia merupakan sebuah Persekutuan yang terdiri daripada 11 buah negeri di Semenanjung Tanah Melayu (bukan Semenanjung Malaysia) serta Sabah dan Sarawak. Selaras dengan itu, Jadual Kesembilan Perlembagaan Persekutuan membahagikan bidang kuasa untuk menggubal undang-undang bagi Kerajaan Persekutuan dan kerajaan negeri, termasuk beberapa perkara yang diletakkan sebagai tanggungjawab bersama. Berikut adalah senarainya.

Senarai Persekutuan

Kerajaan Persekutuan diberi kuasa untuk menggubal undang-undang menerusi Parlimen bagi perkara-perkara berikut:

 Kewarganegaraan
 Hal ehwal luar negeri, pertahanan dan keselamatan dalam negeri
 Sistem keadilan sivil dan jenayah
 Jentera Kerajaan Persekutuan
 Kewangan, pertukangan, perdagangan dan perindustrian
 Perkapalan, pelayaran dan perikanan
 Perhubungan dan pengangkutan
 Kerja-kerja dan kuasa Persekutuan
 Pendidikan, kesihatan dan perubatan
 Buruh dan keselamatan sosial
 Tinjauan, siasatan dan penyelidikan bagi maksud Persekutuan
 Kebajikan orang asli
 Hari kelepasan (selain hari kelepasan negeri)
 Media dan penapisan
 Pekerjaan profesional (selain yang disebut satu persatu secara khusus)
 Pertubuhan tidak diperbadankan dan koperasi
 Pengawalan dan perlindungan daripada makhluk perosak pertanian serta pencegahan penyakit tumbuhan
 Pelancongan

Senarai Negeri

Bidang kuasa perundangan kerajaan negeri (menerusi Dewan Undangan Negeri masing-masing) termasuk:

 Hal ehwal agama Islam dan adat Melayu
 Hal ehwal tanah (termasuk Tanah Simpanan Melayu, tanah simpanan negeri, pemberian permit dan pajakan melombong)
 Pertanian dan perhutanan
 Kerajaan tempatan
 Kerja-kerja negeri dan air
 Jentera kerajaan negeri
 Hari kelepasan negeri
 Pewujudan kesalahan bagi undang-undang negeri
 Siasatan bagi maksud negeri
 Tanggung rugi bagi perkara dalam Senarai Negeri
 Penyu dan penangkapan ikan di sungai
 Rumah tumpangan dan rumah pemalaman
 Tanah perkuburan dan tempat pembakaran mayat
 Tempat kurungan binatang dan pencerobohan kerbau lembu
 Pasar dan pasar ria
 Pelesenan panggung, panggung wayang dan tempat hiburan awam (kecuali bagi Wilayah Persekutuan)

Senarai Bersama

Senarai Bersama memberi kuasa kepada Kerajaan Persekutuan dan juga kerajaan negeri untuk menggubal undang-undang bagi beberapa perkara. Sekiranya wujud percanggahan, maka undang-undang Persekutuan hendaklah mengatasi undang-undang negeri tersebut, seperti yang tertera dalam Perkara 75.

Senarai Bersama adalah meliputi:

 Kebajikan masyarakat
 Biasiswa
 Perlindungan binatang liar dan burung liar serta Taman Negara.
 Penternakan, perkhidmatan veterinar dan pencegahan penganiayaan binatang
 Perancangan bandar dan desa
 Kuturayauan dan penjaja dari tempat ke tempat
 Kesihatan awam, kebersihan dan pencegahan penyakit
 Saliran dan pengairan
 Pemulihan tanah lombong dan tanah yang telah terhakis
 Langkah keselamatan kebakaran
 Kebudayaan dan sukan
 Perumahan dan amanah pemajuan
 Bekalan dan perkhidmatan air (tertakluk kepada Senarai Persekutuan)
 Pemeliharaan warisan

Hak Istimewa Sabah Dan Sarawak

Perlembagaan Persekutuan memperuntukkan beberapa hak istimewa kepada Sabah dan Sarawak yang tidak dinikmati oleh negeri-negeri di Semenanjung Tanah Melayu.

Misalnya, Perkara 76 membenarkan Kerajaan Persekutuan untuk menyeragamkan undang-undang yang melibatkan bidang kuasa kerajaan negeri, seperti hal ehwal tanah, pertanian, perhutanan dan kerajaan tempatan. Tetapi, Sabah dan Sarawak tidak tertakluk kepada peruntukan ini.

Anak negeri Sabah dan Sarawak juga diberi hak keistimewaan yang dinikmati oleh orang Melayu di Semenanjung di bawah Perkara 153. Sebarang pindaan Perlembagaan yang melibatkan hak Sabah dan Sarawak perlu mendapat persetujuan Yang di-Pertua Negeri masing-masing, seperti yang tertera dalam Perkara 161E(2).

Sabah dan Sarawak juga mempunyai kuasa imigresen bagi negeri mereka serta Mahkamah Tinggi yang berasingan serta mahkamah anak negeri untuk menghakimi hal-hal berkaitan adat istiadat mereka.

Semua perkara ini termaktub dalam Perkara 18 dan 20 Sarawak dan Sabah, ketika pembentukan Malaysia 1963.

Pada Disember 2021, Parlimen juga telah meluluskan Rang Undang-Undang (RUU) pindaan Perlembagaan berkaitan Perjanjian Malaysia 1963 (MA63) untuk mengiktiraf Sabah dan Sarawak sebagai rakan setara Semenanjung Tanah Melayu.

Malah, pada awal tahun ini, Kerajaan Persekutuan di bawah pimpinan PMX telah menyerahkan kuasa meluluskan projek pembangunan bernilai sehingga RM50 juta kepada kerajaan Sabah dan Sarawak.

Begitulah istimewanya hubungan Persekutuan, antara Kerajaan Pusat dan negeri. Persoalannya, kenapa wujud ada kerajaan negeri atau wakil rakyat dianaktirikan? Jawapannya mudah, kerana kita mendapat pemimpin atau wakil rakyat sekadar cap ayam. Pemimpin sebegini hanya fikirkan soal diri dan parti yang diwakili, bukannya rakyat secara keseluruhan.

Berkali-kali telah saya nyatakan bahawa, selepas pilihan raya, kita telah terpilih, maka ketika itu kita bukan lagi ahli politik kepunyaan parti tertentu, tetapi kita adalah wakil rakyat, kita sudah mewakili rakyat seluruh kawasan dan negeri, tanpa melihat ideologi politik dan latar belakang. Dalam peringat Kerajaan Pusat, kita adalah negarawan, kepunyaan semua, kepunyaan rakyat. Kenapa masih tidak faham perkara mudah sebegini?

Prof Dr Mohd Ridhuan Tee Abdullah


VIDEO l Gadis ‘bertudung merah’ masih tersenyum ketika ditangkap Israel

BAITULMAQDIS, 29 Ramadan 1442H, Selasa – Meskipun ditangkap ketika serangan rejim pengganas Israel di Baitulmaqdis baru-baru ini, seorang gadis Palestin bertudung merah masih lagi mampu tersenyum.

Video Maryam al-Afifi memaparkan wajahnya tersenyum ketika ditangkap menjadi tular di media sosial dan menarik jutaan penonton di seluruh dunia.

Sebelum ini, Maryam diserang dan ditangkap oleh polis Israel ketika tunjuk perasaan di kejiranan Sheikh Jarrah.

Bagaimanapun, tangkapan ke atas gadis itu tidak langsung menggentarkannya apabila beliau masih lagi mampu tersenyum.

Katanya, beliau tidak mahu kanak-kanak Palestin dibesarkan dengan ketakutan.

Ketegangan di Baitulmaqdis semakin memuncak sejak beberapa hari lalu selepas Israel melarang rakyat Palestin mengakses ke beberapa bahagian di Kota Lama ketika Ramadan – telah ditarik balik – serta pengusiran penduduk Palestin dari rumah mereka di Baitulmadis bagi memberi laluan kepada penduduk Israel.

Terbaharu, seramai 122 penduduk Palestin terbunuh, manakala 106 lagi dilaporkan cedera dalam serangan udara di wilayah Gaza, termasuk beberapa daripadanya sedang kritikal.

Serangan kejam itu dilancarkan rejim penjajah Israel selepas Pergerakan Perjuangan Islam Palestin (Hamas) menuntut negara penjajah terbabit menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah. -Agensi


PN pilih calon PAS tanding DUN Tioman, umum esok

BANGI, 27 Rabiulakhir 1444H, Selasa – Perikatan Nasional (PN) Pahang akan mengumumkan calon bagi kerusi Dewan Undangan Negeri (DUN) Tioman pada Rabu ini.

Timbalan Pesuruhjaya PAS negeri, Andansura Rabu berkata, PN Pahang memilih calon daripada PAS yang juga anak tempatan dari kawasan DUN itu.

“Kita sudah putuskan nama dan siapa calon baharu yang mana pengumuman untuk memperkenal calon dibuat esok,” katanya seperti dipetik media tempatan, hari ini.

Sabtu lalu, pengundian kerusi DUN Tioman ditangguhkan selepas calon PN, Md Yunus Ramli meninggal dunia di Hospital Rompin akibat komplikasi jantung.

Susulan itu, Suruhanjaya Pilihan Raya (SPR) mengumumkan Pilihan Raya Umum (PRU) di DUN Tioman diadakan pada 7 Disember ini.

Pengerusi SPR, Tan Sri Abdul Ghani Salleh berkata, penamaan calon bagi PRU kerusi terbabit ditetapkan pada 24 November ini, sementara pengundian awal pada 3 Disember depan.


4 warga Palestin dibunuh kejam rejim Zionis

JENIN, 1 Rabiulawal 1444H, Rabu – Empat rakyat Palestin, termasuk abang kepada seorang lelaki yang dipersalahkan atas serangan maut di Tel Aviv awal tahun ini, terkorban ketika serbuan tentera rejim pengganas Israel di Tebing Barat yang diduduki hari ini.

Kementerian Kesihatan Palestin merekodkan empat kematian ketika serbuan di Jenin, termasuk Abed Hazem, abang kepada Raad Hazem, yang dituduh Israel sebagai pembunuh tiga warga Israel dalam insiden tembakan di Tel Aviv pada 7 April.

Kementerian itu berkata, kira-kira 44 rakyat Palestin cedera akibat tembakan langsung ketika serbuan itu.

Sebelum ini, rejim haram Israel berkata, tenteranya menembak mati dua suspek yang terbabit dalam beberapa serangan tembakan baru-baru ini dan mengesahkan Abed sebagai salah seorang lelaki yang terkorban.

Kementerian Kesihatan Palestin berkata, Abed dan Mohammad Mahmoud Elwaneh maut dalam sebuah rumah yang dikepung dan dibedil oleh tentera.

Ahmad Nathmi Alawneh, 24, dilaporkan ditembak di kepala ketika pertempuran jalanan dengan tentera.

Mangsa keempat yang terbunuh dikenali sebagai Mohammad Abu Naaseh.

Sumber keselamatan memberitahu agensi berita Wafa bahawa sepasukan besar tentera Israel menyerbu Jenin dan kem pelarian.

Kemudian rejim melepaskan tembakan ke semua arah dan menembak tong gas pemedih mata, sebelum mengepung dan membedil sebuah rumah milik Fathi Hazem, bapa kepada Raad dan Abed. – Agensi


Individu masuk Malaysia perlu sahkan sijil vaksin di PKD

JOHOR BAHRU, 27 Muharram 1443H, Ahad – Semua individu yang memasuki negara ini – termasuk rakyat Malaysia – mesti mengesahkan sijil vaksinasi mereka dengan pihak berkuasa di sini, kata Datuk Seri Dr Adham Baba.

“Rakyat Malaysia yang telah diinokulasi di negara lain seperti Singapura harus pergi ke Pejabat Kesihatan Daerah (PKD) terdekat untuk menyatakan bahawa mereka telah divaksinasi di luar negara,” kata Menteri Sains, Teknologi dan Inovasi.

Beliau berkata, mereka dikehendaki membawa dokumen atau sijil sebagai bukti telah menerima suntikan vaksin di luar negara bagi tujuan penilaian ketulenan serta mengetahui jenis vaksin yang diterima.

Selepas disahkan PKD, Jabatan Kesihatan Negeri akan menghantar (maklumat dan data) ke Pusat Kesiapsiagaan dan Tindakan Cepat Krisis Negara (CPRC) di Putrajaya dan pusat itu akan memaklumkan kepada MySejahtera untuk mengemas kini dan mengeluarkan sijil digital dalam aplikasi telefon.

Adham berkata, pensijilan vaksin COVID-19 dari luar negara adalah salah satu penambahbaikan yang dibuat dalam aplikasi MySejahtera selain pengenalan butang check-out untuk mempermudah proses pengesanan kontak.

“Tidak kira sama ada mereka adalah rakyat Malaysia atau warga asing, yang penting ialah kita ingin mengesahkan sama ada perakuan vaksinasi yang diberikan di luar negara adalah tulen atau tidak dan kita dapat mengetahui jenis vaksin yang mereka terima,” katanya.

Katanya, bagi individu yang telah mendapat vaksin COVID-19 di luar negara dan perlu masuk ke negara ini bagi tujuan pembukaan sektor ekonomi, sijil vaksinasi akan disemak dan disahkan oleh petugas kesihatan di pintu masuk antarabangsa negara.


Tiada kompromi dengan sebarang elemen gengsterisme: KPN

KUALA LUMPUR, 22 Zulhijjah 1441H, Rabu – Polis Diraja Malaysia (PDRM) tidak akan berkompromi dengan sebarang elemen gengsterisme, termasuk tindakan mereka yang mengugut mana-mana pemberi maklumat berkaitan kes jenayah.

Ketua Polis Negara, Tan Sri Abdul Hamid Bador berkata demikian semasa merujuk kejadian pemilik Hot Burger Malaysia, Mohd Asri Hamid, 42, yang mendakwa beliau diugut gengster susulan pembongkarannya mengenai aktiviti perjudian di Sungai Buloh, baru-baru ini.

“Saya tidak boleh terima elemen gengsterisme yang berlaku kepada dia (Mohd Asri) atau sesiapa sahaja yang berkongsi maklumat mengenai kegiatan jenayah,” katanya kepada pemberita selepas Majlis Serah Terima Tugas Pengarah Jabatan Logistik dan Teknologi Bukit Aman di Mes Pegawai Kanan di Bukit Aman, di sini hari ini.

Media sebelum ini melaporkan kenyataan Mohd Asri bahawa beliau dihubungi oleh individu mengaku ‘ayahanda’ yang tidak berpuas hati dengan perbuatannya mendedahkan kegiatan judi di Sungai Buloh, yang tular di media sosial.

Pada majlis itu, Timbalan Pengarah Jabatan Logistik dan Teknologi Bukit Aman Datuk Shukri Abdullah dilantik memangku jawatan sebagai pengarah, selepas Datuk Seri Rosli Ab Rahman bersara wajib hari ini.

Sementara itu, merujuk kepada Timbalan Ketua Polis Negara, Datuk Mazlan Mansor yang dijangka bersara tidak lama lagi, Hamid berkata, calon penggantinya akan diputuskan kerajaan nanti.

“Sebenarnya beliau (Mazlan), dari awal bulan ini sudah pun membuat persediaan dan bersedia dengan apa juga keputusan kerajaan, tetapi untuk persaraan memang dia sudah bersedia. Beliau adalah seorang peguam yang belajar di England, dan mempunyai pengalaman yang lama dalam Jabatan Siasatan Jenayah di Bukit Aman dan juga pernah berkhidmat di peringkat bawah daerah, negeri,” katanya.

Media difahamkan PDRM akan mengadakan Majlis Serah Terima Tugas bagi jawatan Timbalan Ketua Polis Negara di Bukit Aman esok.

Semalam, Perdana Menteri Tan Sri Muhyiddin Yassin menerima kunjungan hormat Mazlan yang dijadual menamatkan perkhidmatan pada 14 Ogos ini. -Bernama


Pengundi UMNO masih fobia logo ‘roket’

BANGI, 2 Zulkaedah 1444H, Isnin – Ramai pengundi UMNO masih fobia dengan logo parti kerajaan campuran khasnya ‘parti roket’.

Ekoran itu, kecenderungan orang UMNO untuk tidak keluar mengundi atau melakukan undi protes agak besar pada Pilihan Raya Negeri (PRN) akan datang, kata Prof Dr P Sivamurugan.

Pensyarah Kanan Pusat Pengajian Sains Kemasyarakatan, Universiti Sains Malaysia (USM) itu berkata, psikik pengundi sukar dibaca, namun memerlukan kompromi dan pengorbanan besar daripada semua parti jika mahu menebus persamaan di sebalik perbezaan ideologi perjuangan.

“Bucu yang menjadi penghalang selama ini adalah pengurusan persepsi. Ini perlu ditangani dengan kemas, bijak dan peka kepada sensitiviti ahli, penyokong dan pengundi.

“Dalam hal ini, kesungguhan kepemimpinan atasan membawa naratif baharu – ‘Sokong DAP, Pangkah UMNO’ dan ‘Sokong UMNO, Pangkah DAP’ adalah satu tanggungjawab bersama yang diterjemahkan hasil Konvensyen Nasional Kerajaan Perpaduan minggu lalu,” katanya dalam artikel disiarkan di BH Online, hari ini.

Prof P Sivamurugan berkata, nyawa kerajaan campuran bergantung kepada gerak kerja, strategi dan keupayaan kesemua 19 parti menunjukkan kesepaduan, bersatu padu dan berjiwa perpaduan.

Katanya, asimilasi kepartian dalam wadah kerajaan adalah pada jiwa dan emosi pemimpin serta penyokongnya.

“Amalan ”sokong membawa rebah’ sentiasa perlu diawasi. Apakah ramuan diperlukan untuk memperkasakan psikik pengundi UMNO dan DAP supaya tidak wujud amalan ‘untung sabut timbul, untung batu tenggelam’ untuk menghadapi PRN.

“Antaranya adalah kerangka ‘persefahaman jentera’, pemilihan calon diterima semua, agihan kerusi ‘menang-menang untuk semua, mengelak ‘ungkapan’ menembak sekutu sendiri dan bertekad duduk bersama dalam kerajaan bukan untuk sementara, tetapi demi jangka masa panjang,” katanya.

Beliau berkata, jika masing-masing mampu jujur nescaya ada formula dan tawarannya.

“Persoalannya, bersediakah parti gabungan untuk membina dan menerima ‘habitat politik baharu’ dengan jenama serta pemasaran luar biasa atas nama Kerajaan Perpaduan?,” soalnya.


COVID-19 hampir ragut nyawa saya! Azizan Osman kongsi pengalaman

BANGI, 15 Jamadilakhir 1442H, Khamis – Pakar motivasi dan penceramah, Datuk Azizan Osman berkongsi pengalaman ‘perit’ dijangkiti COVID-19 selepas menjadi kontak rapat dengan seorang pesakit yang sama pada 7 Januari lalu.

Selain beliau, 31 ahli keluarganya turut dijangkiti, manakala ibu mentuanya meninggal dunia akibat pandemik COVID-19.

Menerusi kenyataan di Facebook hari ini, Azizan menggambarkan kejadian yang menimpa beliau sebagai sesuatu yang sangat berat dan memeritkan untuk ditanggung.

“COVID-19 hampir meragut nyawa saya! (Pada jam) 1.44 petang, Jumaat 15 Januari, saya dah hampir maut! Nafas saya sesak! Doktor kata peluang saya amat tipis! Tetapi sesuatu berlaku yang membuktikan kekuasaan Allah SWT.

“Saya dan keluarga diuji dengan virus COVID-19. (Seramai) 31 ahli keluarga saya dijangkiti COVID-19 dan ibu mentua saya telah kembali ke rahmatullah.

“Tak mudah untuk saya kongsikan betapa sedih, perit dan ngeri pada waktu itu. Tetapi sangat penting untuk saya kongsikan sebagai seorang mentor, saya nak anda tahu proses ini,” katanya.

Pengasas syarikat RichWorks International itu berkata, beliau hampir menitiskan air mata ketika berkongsi perkara ini, namun sokongan ahli keluarga dan rakan-rakan membuatkannya lebih tabah.

“Masa itulah saat penentu untuk pergi atau kekal… ‘you’ tak boleh bernafas, ‘you’ tak boleh tarik, ‘you’ tak boleh hembus hanya gunakan mesin untuk terus bertahan dan melawan dengan otak, emosi dan diri.

“Kamu mahu hidup? Kamu mahu lawan? Itu la saatnya… Dan Insya-Allah, ini masanya untuk saya betulkan segalanya. Peluang kedua ini bukan sekadar suka-suka.

“Saya percaya ada sebab Allah bagi peluang ini untuk saya buat segalanya dengan lebih baik, dan menjadi mentor yang lebih baik,” katanya.

Pada masa sama, Azizan menyifatkan pandemik COVID-19 bukan hanya telah menjejaskan kehidupan ramai orang dalam meneruskan kelangsungan hidup, bahkan turut memberi kesan kepadanya.

“Melihat bagaimana pandemik ini begitu kritikal hingga ada yang tekad bunuh diri. Seorang ibu yang mencuri ubat untuk anak-anak, ada yang mencari rezeki di tempat sampah.

“Kerajaan yang sedang berkira-kira untuk total lockdown yang akan beri impak pada pekerjaan ramai orang dan perniagaan.

“Tekanan perasaan dan banyak lagi dalam berita semasa. Ini semua cukup memberi kesan pada saya betapa saya belum berjaya bantu bangsa saya untuk berjaya,” katanya.

Difahamkan, Azizan ketika ini telah sembuh daripada wabak COVID-19.


Masa tepat kerajaan, hospital swasta bersama tangani COVID-19

KUALA LUMPUR, 14 Jamadilakhir 1442H, Rabu – Peruntukan RM100 juta bagi meningkatkan kerjasama antara kerajaan dan hospital swasta seperti diumumkan dalam Pakej Bantuan Perlindungan Ekonomi dan Rakyat Malaysia (PERMAI) seolah memberi ‘nyawa’ kedua buat benteng utama negara dalam menangani pandemik COVID-19.

Biarpun jumlah insentif yang diperuntukan itu mungkin ‘jauh’ daripada angka yang diperlukan, namun komitmen yang merentasi aspek keuntungan itu diyakini berupaya meringankan bebanan sektor kesihatan awam yang semakin tenat, akibat peningkatan besar kes baharu koronavirus maut ini.

Bukan sahaja sanggup menerima rujukan pertukaran dan merawat pesakit bukan COVID-19 dari hospital kerajaan ke hospital swasta, malah komitmen beberapa buah hospital swasta seperti yang diumumkan oleh Persatuan Hospital Swasta Malaysia (APHM) sudah pastinya melegakan Ketua Pengarah Kesihatan, Tan Sri Dr Noor Hisham Abdullah.

Sehingga 25 Januari 2021, terdapat 210 hospital swasta berlesen, di mana 129 hospital swasta menawarkan perkhidmatan pesakit dalam (inpatient) bagi bidang Perubatan Dalaman (internal medicine). Daripada jumlah tersebut, 96 hospital swasta telah bersetuju untuk menyediakan rawatan COVID-19 di mana jumlah katil setakat ini adalah 1,252 katil, 65 katil ICU, dan 54 mesin ventilator.

BERKONGSI BEBAN

Menganggap sudah tiba masanya ‘berkongsi tanggungjawab’ untuk mengurangkan beban petugas barisan hadapan kesihatan kerajaan yang saban hari ‘berperang’ untuk melandaikan lengkungan kes positif COVID-19, presiden dan pengarah urusan KPJ Healthcare Bhd, Ahmad Shahizam Mohd Shariff, percaya ia perkara paling terbaik dilakukan memandangkan keadaan sekarang amat genting.

“KPJ memandang positif keputusan kerajaan ini dan bersedia melakukan persiapan di hospital kami untuk menerima pemindahan pesakit bukan COVID-19 daripada hospital kerajaan.

“Kami faham dan bersedia berganding bahu memandangkan situasi tersebut dijangkakan apabila keadaan di hospital kerajaan semakin mendesak dengan kebanjiran pesakit COVID-19,” katanya yang dihubungi Bernama baru-baru ini.

Malah Ahmad Shahizam berpendapat, gabungan tersebut dilihat amat perlu supaya masyarakat dapat kembali kepada kehidupan yang sihat dan selamat.

Tidak menolak akan ada pihak yang akan mempertikaikan mengapa perlu insentif tersebut diberikan memandangkan hospital swasta mempunyai platform menjana pendapatan tersendiri, Ahmad Shahizam menegaskan, kini bukan masanya untuk mengaut keuntungan semata-mata kerana isu utama di sini adalah tanggungjawab kemanusiaan sejagat.

“Kami secara bertanggungjawab cuba mengimbangi kedua-duanya, malah kami sedia memainkan peranan demi keperluan negara. Ini kerana kami sedia maklum dengan kapasiti kemampuan kewangan pesakit hospital Kementerian Kesihatan Malaysia (KKM) yang disenarai pilih untuk dipindah rawat ke hospital swasta.

BUKAN MENGAUT KEUNTUNGAN

“Jadi, keuntungan yang mungkin terhasil daripada transaksi ini dijangka adalah minimum dan bergantung kepada perjanjian kerjasama antara KKM dengan pihak hospital swasta,” jelas Ahmad Shahizam.

Untuk itu, pihaknya akan bekerjasama dalam mengenal pasti pesakit yang layak untuk dirujuk dan dipindah rawat ke hospital swasta.

Pelbagai aspek klinikal akan diberikan keutamaan, contohnya, tahap kritikal pesakit untuk mendapatkan rawatan atau membuat prosedur serta tahap kestabilan pesakit untuk dipindah rawat.

Mengulas mengenai tahap kesiapsiagaan, beliau menjelaskan KPJ mempunyai kapasiti yang diperlukan untuk menghadapi sebarang kemungkinan termasuklah kemudahan ‘pengasingan’ (isolation) di wad dan Unit Rawatan Rapi (ICU).

Selain wad khas, bantuan lain termasuk peralatan hospital, kepakaran klinikal seperti doktor pakar, jururawat terlatih serta tenaga pakar dan ini dilihat memberi kelebihan untuk menguruskan pesakit COVID-19 di fasiliti mereka.

“Dengan semua kemudahan ini, kami mampu memberi komitmen dalam membantu pihak KKM dan bersedia menerima pesakit yang didapati positif COVID-19 tahap 1 hingga 2. Dalam masa yang sama, kami akan terus mempertingkatkan kesiapsiagaan keselamatan klinikal di hospital kami,” katanya.

TAMBAH KELENGKAPAN, KEPAKARAN

Ketua Pegawai Eksekutif Hospital Pantai Kuala Lumpur (PHKL), Erica Lam, (she) turut senada malah melihat insentif PERMAI yang diumumkan itu sangat membantu memandangkan semua hospital di Malaysia memerlukan kos penyelenggaraan yang tinggi untuk beroperasi tanpa mengira hospital kerajaan atau swasta.

“Apa yang membezakan kedua-dua perkhidmatan ini adalah sumber kewangan mereka. Hospital kerajaan mendapat peruntukan penuh kerajaan untuk menjalankan operasi manakala hospital swasta bergantung kepada pesakit dan peruntukan tertentu daripada kerajaan seperti rebat cukai dan sebagainya.

“Perbelanjaan kami semuanya ditanggung menerusi pendapatan kami sendiri seperti kos penyelenggaraan, kos pembelian dan juga sumber manusia. Sama seperti perniagaan lain, kami juga terjejas teruk dengan pengurangan pesakit ke hospital kami. Malah industri pelancongan kesihatan juga terjejas teruk apabila negara kita mengehadkan bilangan pesakit dari luar negara,” katanya.

Beliau menegaskan, keadaan itu bagaimanapun tidak menghalang pihaknya untuk bekerja keras bagi menanggung kos penyelenggaraan yang semakin meningkat, menyediakan kelengkapan saringan dan sanitasi untuk memastikan semua pesakit dan pelawat yang datang ke PHKL dapat menerima rawatan dalam suasana yang selamat.

PASUKAN KHAS BANTU PANTAU PESAKIT

Menurut Erica, PHKL turut menubuhkan pasukan khas yang dipanggil Pasukan Penilaian COVID-19 di Rumah (Home Assessment Team) atau CHAT untuk memantau setiap hari pesakit kategori 1 dan 2 yang mendapatkan rawatan di fasiliti mereka, menerusi panggilan telefon.

Di samping menyedia serta menyelenggarakan sebuah wad khas yang dilengkapi peralatan bantuan pernafasan untuk menerima pesakit COVID-19, PHKL juga turut menyediakan satu ambulans khas untuk pesakit COVID-19 supaya pesakit bukan COVID-19 berasa lebih yakin untuk terus datang ke PHKL untuk mendapatkan rawatan.

“Bagi kes bukan berkaitan COVID-19 juga, PHKL dengan hati terbuka akan membantu hospital kerajaan dalam menangani kes perubatan yang tertangguh sebagai sebahagian daripada usahasama antara hospital kerajaan dan hospital swasta. Kes-kes yang memerlukan rawatan lanjut seperti jantung dan kanser adalah kes yang boleh dirujukkan ke PHKL.

“Jadi, menerusi usahasama seperti ini, hospital kerajaan mempunyai kapasiti lebih besar untuk menangani kes lebih berat seperti COVID-19,” jelasnya. – Bernama


1 Februari: Memperingati kejayaan rakyat menentang Malayan Union

TATKALA kita menyambut Hari Wilayah Persekutuan pada 1 Februari setiap tahun, sebenarnya ramai yang tidak tahu bahawa tarikh ini sebenarnya juga adalah Hari Penubuhan Persekutuan Tanah Melayu secara rasmi (1 Februari 1948).

Tarikh keramat ini sebenarnya menyingkap suatu peristiwa penting dalam garis sejarah bangsa Melayu, iaitu kemenangan besar kita memansuhkan Malayan Union melalui gelombang kebangkitan rakyat, iaitu orang Melayu.

Kesannya besar, kerana ianya menjadi asas kepada pembinaan kenegaraan Malaysia yang ada pada hari ini, iaitu berpaksikan kepada agama Islam, bangsa Melayu dan raja-raja Melayu sebagai teras utama.

Alangkah baiknya juga jika kerajaan dapat mengangkat naratif ini bagi seluruh negeri-negeri Persekutuan Tanah Melayu kerana ianya sebenarnya salah satu hari kemenangan kita mematahkan komplot licik dan rakus kolonial (British) pada masa itu.

Bagi saya, memang molek sangat kerana memang tiada langsung hari bagi memperingati peristiwa kemenangan rakyat menentang Malayan Union dan akhirnya menyatukan negeri-negeri Melayu.

Mungkin cadangan ini payah dan sensitif buat pemerintah. Tetapi, mungkin kita boleh sambut di peringkat masyarakat dahulu supaya anak cucu kita tidak lupa akan peristiwa yang cukup bersejarah ini.

Selamat ulang tahun penubuhan Persekutuan Tanah Melayu yang ke-74.

Aminuddin Yahaya
Pengerusi PEMBELA
1 Februari 2022


3 maut Myvi bertembung treler di Serendah

KUALA LUMPUR, 30 Zulkaedah 1443H, Khamis – Tiga individu maut apabila kereta Perodua Myvi dinaiki dipercayai bertembung dengan sebuah treler di hadapan Pusat Perkembangan Kemahiran Kebangsaan Serendah, Hulu Selangor, awal pagi tadi.

Mangsa yang maut dikenali sebagai B Janani Sri, 25, PS Thamilselvam, 25, dan PS Sasitaran, 18.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, sepasukan anggota dari Balai Bomba dan Penyelamat (BBP) Kuala Kubu Bharu dikejarkan ke lokasi kejadian selepas menerima panggilan kecemasan pada 4.30 pagi.

“Sebaik tiba, pasukan penyelamat mendapati kemalangan membabitkan dua kenderaan iaitu Perodua Myvi dan treler yang dipercayai telah bertembung.

“Kereta berkenaan dipercayai dalam perjalanan dari Rawang ke Serendah manakala treler datang dari arah bertentangan,” katanya dalam kenyataan hari ini.

Beliau berkata, semua mangsa yang tersepit disahkan meninggal dunia di tempat kejadian manakala pemandu treler berusia 39 tahun tidak mengalami sebarang kecederaan. – Bernama


Polis rampas 127 mesin bitcoin

KUANTAN, 26 Rejab 1442H, Khamis  – Polis merampas 127 unit mesin melombong bitcoin dalam serbuan di dua premis perniagaan sekitar Kuala Lipis, kira-kira 220 kilometer dari sini, baru-baru ini.

Ketua Polis Daerah Lipis Supt Azli Mohd Noor berkata 57 unit mesin itu dirampas pada jam 4.00 petang Selasa lepas (9 Mac) susulan penahanan dua lelaki di Gua Musang, Kelantan yang disyaki terbabit dengan kegiatan berkenaan.

“Turut dirampas ialah barangan elektronik yang digunakan dalam operasi bitcoin dan kedua-dua suspek berumur 25 dan 29 tahun direman sehingga Sabtu ini untuk siasatan lanjut,” katanya dalam kenyataan di sini, hari ini.

Beliau berkata, 70 lagi mesin bitcoin dirampas pada 3 Mac lepas di sebuah kedai membaiki motosikal di Pusat Perniagaan Lipis Jaya, yang tidak berpenghuni, menyebabkan polis terpaksa mengumpil pintu dan memotong mangga besi bagi memasuki premis berkenaan.

“Serbuan yang turut disertai pihak Tenaga Nasional Berhad (TNB) juga menemukan sambungan kabel elektrik secara haram,” katanya.  -Bernama


Siti Bainun dera Bella setiap hari

KUALA LUMPUR, 11 Ramadan 1443H, Rabu – Mahkamah Sesyen hari ini diberitahu bahawa pengasas Rumah Bonda, Siti Bainun Ahd Razali telah mendera remaja perempuan sindrom down yang dikenali sebagai Bella,  setiap hari selama hampir empat bulan.

Yasmin Nahar Mahmood, 18, penghuni Rumah Bonda, berkata kejadian itu berlaku pada setiap malam sejak Mac 2021 hingga 24 Jun 2021.

“Saya dan Aida (penghuni rumah itu) turut diarahkan oleh Siti Bainun untuk memukul Bella,” katanya ketika pemeriksaan balas oleh peguam Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.

Menceritakan sikap Bella sewaktu beliau kali pertama berjumpa remaja itu, Yasmin berkata, pada mulanya Bella seorang periang dan suka bercakap tetapi dia berubah sikap apabila ternampak Siti Bainun.

“Bella takut sangat dengan Siti Bainun, sampaikan hendak keluar bilik pun dia takut-takut. Kena tengok kiri kanan,” kata Yasmin.

Saksi pendakwaan kelima itu bagaimanapun tidak bersetuju dengan cadangan Farhan bahawa beliau senasib dengan Bella.

Disoal peguam itu mengapa saksi tersebut tidak keluar dari Rumah Bonda, Yasmin menjawab: “Sebab Siti Bainun tidak bagi”.

Sementara itu, Yasmin memberitahu mahkamah bahawa terdapat juga penghuni lain yang didera oleh Siti Bainun selain Bella, yang dikenali sebagai ‘Kakak Hidayah’.

Saksi itu mendedahkan perkara tersebut selepas tidak bersetuju dengan cadangan Farhan bahawa tiada kejadian seumpama Bella yang terjadi pada penghuni Rumah Bonda lain mahupun anak angkat kepada pengasas rumah kebajikan itu.

Disoal Farhan, apa yang Siti Bainun lakukan kepada Kakak Hidayah, saksi itu menjawab: “Bila Kakak Hidayah tidak mendengar arahan Siti Bainun, Siti Bainun tidak membenarkan Kakak Hidayah memegang, melihat dan menyusukan anaknya”.

Yasmin juga tidak bersetuju dengan cadangan peguam itu bahawa beliau inginkan layanan seperti puteri apabila tinggal di Rumah Bonda.

Menurut Yasmin, beliau perlu menjaga dan mengemas rumah kebajikan itu selain ditugaskan untuk mengemas tempat tidur dan mengurut Siti Bainun serta menyusun baju-baju pengasas rumah kebajikan tersebut.

Semasa disoal sama ada saksi itu menyayangi Siti Bainun, Yasmin menjawab: “Sayang”.

Bagaimanapun, Yasmin bersetuju dengan cadangan peguam terbabit bahawa perasaan sayang itu semakin berkurangan.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok.- Bernama


Kes Omicron kurang risiko masuk hospital banding Delta

LONDON, 19 Jamadilawal 1443H, Jumaat – Individu yang dijangkiti varian Omicron mempunyai risiko kemasukan ke hospital lebih rendah berbanding varian Delta, selain kurang mengalami gejala teruk.

Dalam kajian Agensi Keselamatan Kesihatan UK (UKHSA), pesakit yang diuji positif Omicron adalah 50 peratus hingga 70 peratus kurang kemungkinan dimasukkan ke hospital dan 30 peratus hingga 34 peratus kurang risiko mendapatkan rawatan di bilik kecemasan.

Analisis UKHSA menggambarkan dapatan Public Health Scotland dan Imperial College London pada Rabu yang turut mendedahkan bahawa kesan Omicron lebih ringan berbanding varian Delta.

Walaupun analisis itu bersifat positif, UKHSA mendedahkan bahawa kesan suntikan penggalak dalam melindungi daripada varian baharu semakin berkurangan untuk sesetengah pesakit dijangkiti COVID-19.

Katanya, keberkesanan suntikan dalam mencegah penyakit simptomatik 10 minggu selepas diberikan menurun 15 peratus dan kini mencapai 25 peratus.

Kajian oleh agensi kesihatan itu berdasarkan mereka yang berumur di bawah 40 tahun dan mempunyai kadar jangkitan Omicron tertinggi.

Dakwanya, varian baharu itu masih tidak begitu biasa pada individu yang berumur 60 tahun ke atas dan yang lebih berkemungkinan mengalami simptom teruk daripada virus berkenaan.

UKHSA berkata, lebih banyak kajian dan ujian diperlukan untuk mencapai rumusan yang boleh dipercayai.

Bagaimanapun, pakar kesihatan telah memberi amaran bahawa varian yang lebih ringan akan menyebabkan jangkitan meningkat dan mengakibatkan kadar kemasukan ke hospital juga tinggi.

Setakat semalam, seramai 119,789 orang disahkan positif virus Omicron, di mana berlaku peningkatan sehingga 53.3 peratus minggu ini berbanding sebelumnya.- Agensi


Bimbang konsert terus menerus di Malaysia, bawa budaya kuning

BANGI, 22 Muharam 1444H, Sabtu – Ahli Parlimen Tumpat, Datuk Che Abdullah Mat Nawi melahirkan rasa kebimbangan terhadap penganjuran konsert melibatkan artis antarabangsa yang diadakan secara bertubi-tubi di negara ini.

Beliau berkata, masyarakat dikejutkan dengan laporan bahawa terdapat sembilan kali penganjuran konsert melibatkan penyanyi antarabangsa akan diadakan selepas ini.

Tegasnya, situasi ini sangat mengecewakan berikutan umum mengetahui penganjuran konsert berskala besar seperti ini lebih mendatangkan kemudaratan daripada kebaikan.

“Kita perlu melahirkan kebimbangan terhadap kesan penganjuran konsert ini berikutan golongan belia adalah kumpulan yang paling ramai menghadirinya.

“Selain daripada konsert ini menggalakkan pergaulan bebas di antara lelaki dan wanita, ia juga akan menyuburkan perasaan kecintaan terhadap budaya Hedonisme atau pandangan yang cenderung kepada keseronokan semata-mata,” katanya dalam kenyataan, hari ini.

Mengulas lanjut, beliau berkata, ia dilaksanakan di kala Malaysia baru memasuki fasa peralihan ke endemik dan menyaksikan negara diuji dengan musibah kesihatan serta ekonomi.

“Seharusnya negara yang majoritinya penganut beragama Islam banyak memuhasabahkan diri dan mendekatkan diri kepada Allah SWT.

“Ini agar kehidupan kita dipenuhi dengan keberkatan dalam menuju ke dunia akhirat nanti,” katanya.

Bimbang dengan perkara itu, Che Abdullah mencadangkan pihak berkuasa seperti Dewan Bandaraya Kuala Lumpur (DBKL) dan Kementerian Komunikasi dan Multimedia (KKM) memperketatkan syarat kelulusan penganjuran konsert.

Ini supaya budaya kuning yang dibawa masuk dari negara Barat dapat dikekang, tegasnya.

“Saya berharap ketegasan dari pihak kerajaan dapat mengurangkan kesan gejala sosial yang semakin membarah pada waktu ini.

“Kita memahami fitrah manusia yang memerlukan hiburan, namun seharusnya hiburan itu dilaksanakan mengikut lunas syariat yang telah diletakkan oleh Allah SWT dan Nabi Muhammad ﷺ,” katanya.


Kerajaan teliti lanjutan HOC hingga Disember 2021

KUALA LUMPUR, 23 Syaaban 1442H, Isnin – Kerajaan sedang meneliti untuk melanjutkan Kempen Pemilikan Rumah (HOC) hingga hujung tahun ini.

Menteri Perumahan dan Kerajaan Tempatan Datuk Zuraida Kamaruddin berkata beliau telah memohon kepada Menteri Kewangan Tengku Datuk Seri Zafrul Tengku Abdul Aziz untuk melanjutkan kempen itu.

“Bagaimanapun MOF mungkin mengkaji semula syarat-syaratnya dan akan sedikit berbeza daripada yang sedia ada,” katanya kepada pemberita selepas menghadiri majlis Malaysia’s Best Managed and Sustainable Property Award 2021 di sini.

Beliau juga berkata sehingga 28 Februari lepas, sejumlah 34,354 unit rumah dengan nilai RM25.6 bilion berjaya dijual bagi kempen HOC 2020-2021 dengan nilai diskaun yang diberikan sebanyak RM4.3 bilion.

HOC 2020 dilaksanakan dengan pengecualian duti setem dan potongan diskaun sebanyak 10 peratus diberikan kepada pemohon yang layak untuk membeli rumah berharga RM300,000 hingga RM2.5 juta. – Bernama


Belanjawan 2021: Rayu bantu murid keluarga B40

BANGI, 17 Rabiulawal 1442H, Selasa – Kerajaan perlu mengemukakan langkah proaktif dalam Belanjawan 2021 demi kelestarian serta kelangsungan sistem pendidikan negara.

Tindakan itu wajar berdasarkan pandemik COVID-19 serta laporan Pertubuhan Bangsa-Bangsa Bersatu (PBB) dan Bank Dunia mengenai akses pendidikan yang membabitkan 150 buah negara.

Sebelum ini, PBB dan Bank Dunia dalam satu laporan baharu merayu agar sekolah kekal dibuka walaupun dunia berdepan ancaman wabak COVID-19.

Menurut laporan itu, kanak-kanak di negara miskin tidak memperoleh sebarang akses pendidikan selama hampir empat bulan sejak penularan COVID-19, awal tahun ini.

Kanak-kanak di negara maju yang dapat mengakses pembelajaran mudah alih pula kehilangan pendidikan selama enam minggu.

Sehubungan itu, Ikatan Guru-Guru Muslim Malaysia (iGuru) mengesyorkan kerajaan mengambil enam langkah proaktif bagi membantu murid daripada keluarga berpendapatan rendah di negara ini.

Antaranya termasuk meningkatkan akses capaian internet dan jalur lebar terutama di kawasan luar bandar dan pendalaman bagi memastikan semua murid dapat mengikuti pembelajaran dan pemudahcaraan (PdPc) dengan baik khususnya di sekolah kebangsaan.

Presiden iGuru, Ustaz Mohd Azizee Hasan turut mencadangkan pemberian alat peranti pintar kepada murid-murid dari keluarga B40 serta kepada sekolah-sekolah luar bandar bagi memudahkan proses pembelajaran.

Katanya, pihak Kementerian Pendidikan (KPM) boleh bekerjasama dengan pihak swasta dan syarikat telekomunikasi bagi penyediaan alat peranti tersebut.

“Seterusnya, bantuan khas kepada keluarga miskin yang menghantar anak ke sekolah. Ini bagi mengelakkan keciciran anak-anak dari mengikuti sistem pembelajaran akibat tekanan kos hidup dan beban kemiskinan.

“Ketidaksamaan akses dan kemampuan memiliki akan meminggirkan murid-murid dari golongan berpendapan rendah.

“Elaun Khas untuk warga guru untuk tujuan penyedian bahan bantu pengajar dan kos utiliti penggunaan internet bagi meningkatkan kualti pengajaran secara dalam talian menggunakan peranti digital,” katanya dalam kenyataan hari ini.

Dalam perkembangan sama, beliau menyarankan kerajaan menyediakan geran khas dan cuti sabatikal untuk pensyarah Institut Pendidikan Guru (IPG) bagi membuat kajian dan penyelidikan dalam membangunkan kaedah pengajaran dan pembelajaran era digital yang akan memberikan manfaat kepada warga guru dan murid-murid.

“Keenam, membantu pengusaha kantin dan dewan makan asrama dengan pemberian geran khas serta pekerja kantin yang terjejas akibat Perintah Kawalan Pergerakan (PKP).

“Geran ini dapat membantu pengusaha kantin untuk memulakan operasi apabila sekolah dibuka manakala untuk para pekerja dapat diselamatkan dari diberhentikan,” katanya.


UAE abai pengorbanan rakyat Palestin bergadai nyawa pertahan negara

KAHERAH, 29 Zulhijjah 1441H, Rabu – Gerakan Islam, Ikhwan Muslimin menyifatkan perjanjian normalisasi di antara Emiriah Arab Bersatu (UAE) dengan negara penjajah Israel sebagai pengkhianatan terhadap perjuangan Palestin.

Menganggap ia pengkhianatan terhadap Baitulmaqdis dan Masjid al-Aqsa, Ikhwan Muslimin berkata, tindakan UAE itu seolah-olah mengabaikan pengorbanan rakyat Palestin yang sanggup bergadai nyawa demi mempertahankan kedaulatan negara mereka.

Perjanjian itu secara jelas mengabaikan hak-hak rakyat Palestin yang dibangkitkan dalam undang-undang antarabangsa, kata kumpulan itu dalam satu kenyataan.

Gerakan Islam itu turut menggesa supaya rakyat dan pemimpin Palestin bersatu dan mengakhiri perselisihan, demi membebaskan negara itu daripada penjajahan rejim Israel.

Minggu lalu, Presiden Amerika Syarikat (AS), Donald Trump mengumumkan perjanjian antara Israel dan UAE untuk menormalkan hubungan.

UAE adalah negara Teluk pertama dan negara Arab ketiga yang membentuk hubungan diplomatik dengan Israel selepas Mesir dan Jordan.

Walaupun ada laporan mendakwa kesepakatan itu menghentikan rancangan Israel memperluaskan penjajahan di Tebing Barat, Perdana Menteri Israel, Benjamin Netanyahu mengesahkan komitmen Tel Aviv untuk meneruskannya.-  Agensi


KPMG akan bayar RM333 juta kepada kerajaan Malaysia untuk penyelesaian 1MDB

KUALA LUMPUR, 9 Safar 1443H, Khamis – Kementerian Kewangan mengumumkan bahawa KPMG telah bersetuju dengan penyelesaian bernilai RM333 juta (US$80 juta) bagi memenuhi semua tuntutan yang berkaitan dengan tanggungjawab fidusiari mereka dalam pengauditan akaun 1Malaysia Development Berhad (1MDB) untuk tempoh 2010 hingga 2012.

Penyelesaian dengan KPMG, bernilai lebih daripada 800 kali ganda fi audit yang diperoleh KPMG, merupakan salah satu penyelesaian berkaitan 1MDB yang terbesar oleh sebuah firma audit di Asia Tenggara.

Menteri Kewangan Tengku Datuk Seri Zafrul Tengku Abdul Aziz berkata: “Ini membuktikan tekad Kerajaan Malaysia untuk meneruskan segala usaha pemulihan terhadap semua pihak yang terlibat dalam 1MDB dan entiti yang berkaitan dengannya.

“Kerajaan Malaysia akan memastikan tindakan sewajarnya diambil terhadap semua individu atau entiti yang terlibat, secara langsung atau tidak langsung, di dalam skim global 1MDB ini,” katanya.

Penyelesaian ini akan mengakhiri tuntutan sivil yang difailkan pada 6 Julai, 2021 terhadap KPMG, ini akan mempercepatkan penyelesaian tersebut yang akan digunakan untuk memenuhi obligasi 1MDB yang tertunggak dan menjimatkan sumber awam daripada segi kewangan dan tempoh masa pengadilan.

Penyelesaian ini tidak akan memberi kesan atau menjejaskan tuntutan Malaysia terhadap individu seperti Jho Low dan pihak lain yang berkaitan dengannya dan individu masih diburu oleh pihak berkuasa berhubung dengan skandal kewangan 1MDB.

Kementerian Kewangan ingin mengucapkan terima kasih kepada Jabatan Peguam Negara, badan pengawal selia dan agensi penguatkuasa yang terlibat atas usaha mereka dalam mencapai penyelesaian tersebut. – Bernama


Perlu program Rukun Negara untuk kukuhkan perpaduan

KUANTAN, 16 Muharram 1442H, Jumaat – Penganjuran program berkaitan Rukun Negara perlu dilakukan secara berkala setiap tahun sebagai ‘ulang kaji’ kepada semua rakyat Malaysia bagi mengukuhkan semangat perpaduan dalam menjalani kehidupan di sebuah negara majmuk.

Ketua Bahagian Khidmat Pengurusan Perpustakaan Awam Negeri Pahang, Murni Wizana Abd Ghani berkata, Rukun Negara seharusnya menjadi ‘pengikat’ kepada semua rakyat Malaysia yang pada masa ini semakin berdepan dengan cabaran masalah sosial.

“Ramai yang semakin melupakan prinsip Rukun Negara terutamanya buat mereka yang sudah lama meninggalkan alam persekolahan, yang semasa itu, bacaan ikrar Rukun Negara menjadi kewajipan setiap kali perhimpunan.

“Saya lihat program dengan pengisian Rukun Negara adalah satu keperluan pada masa ini, untuk rakyat Malaysia kembali mengingati bagaimana perpaduan kaum membantu negara memperoleh kemerdekaan dan bangkit semula selepas insiden 13 Mei 1969,” katanya.

Murni Wizana berkata demikian semasa ditemui selepas menyertai Program Jerayawara Menyemarakkan Sambutan 50 Tahun Rukun Negara oleh Pertubuhan Berita Nasional Malaysia (Bernama) anjuran Kementerian Perpaduan Negara dengan kerjasama Kementerian Komunikasi dan Multimedia di Perpustakaan Awam Pahang.

Sementara itu, anak jati Chenor, Maran dekat sini, Mohd Shahrul Rezza Mohd Zahabar, 27, mengakui agak kecewa apabila mengetahui ada beberapa orang dewasa tidak dapat menjawab lima prinsip Rukun Negara apabila ditanya secara spontan kerana ia diajar sejak kecil.

“Prinsip ini seharusnya menjadi teras kepada rakyat. Jika ia diamalkan dengan baik, sudah pasti membantu negara untuk hidup dalam suasana harmoni kerana kita saling hormat antara satu sama lain.

“Ini selari dengan prinsip pertama Rukun Negara yang setiap agama mendidik umatnya untuk berkelakuan baik serta prinsip terakhir yang menitikkan aspek kesopanan dan kesusilaan,” katanya.

Pandangan itu turut dipersetujui pembantu perpustakawan, Nur Syamilla Sahar, 32, yang menambah pengertian kepada prinsip Rukun Negara juga membolehkan rakyat hidup dalam suasana aman kerana mendukung prinsip kedaulatan undang-undang.

Malah, Rukun Negara juga menitikberatkan aspek hormat dan setia kepada raja yang seharusnya mengelakkan insiden seperti menghina institusi beraja dan tidak seharusnya berlaku, katanya.

“Saya berharap prinsip Rukun Negara bukan sekadar menjadi ikrar yang hanya dibaca, sebaliknya setiap rakyat Malaysia tanpa mengira usia dan latar belakang perlu menerapkan setiap prinsip itu dalam kehidupan seharian,” katanya. – Bernama


Rasuah, hutang meningkat jika UMNO kembali berkuasa

BANGI, 6 Rabiulakhir 1444H, Selasa – Tun Dr Mahathir Mohamad mendakwa masalah rasuah akan terus berleluasa, bahkan rakyat terpaksa menanggung beban hutang sekiranya UMNO kembali memerintah selepas Pilihan Raya Umum Ke-15 (PRU15).

Merujuk semula skandal 1Malaysia Development Berhad (1MDB), beliau berkata, hutang sebanyak lebih RM32 bilion memerlukan bayaran faedah sahaja RM1.7 bilion setahun, sementara hutang pokok tidak dapat dibayar.

Menurut Pengerusi Penaja Gerakan Tanah Air (GTA) itu, belum pun selesai hutang 1MDB, satu lagi skandal didedahkan membabitkan kapal tempur pesisir (LCS), yang telah dibayar RM6 bilion namun tiada satu kapal siap.

“Sekarang ini, terdengar ada pihak di dalam kerajaan pimpinan Datuk Seri Ismail Sabri Yaakob yang ingin mengaut keuntungan untuk diri di dalam projek pembelian Self-Propelled Howitzer (SPH), yang membabitkan RM854 juta.

“Skandal ini terdedah apabila surat arahan Ismail Sabri kepada Tengku Datuk Seri Zafrul Tengku Abdul Aziz disebarkan yang mengarahkannya untuk berikan kontrak secara rundingan terus kepada satu syarikat yang baru ditubuh tidak sampai dua tahun.

“Tender terhad yang awal, dibatal supaya syarikat yang terpilih ini diberi tawaran tender rundingan terus,” dakwanya dalam hantaran di Facebook beliau, hari ini.

Dr Mahathir berkata, berbilion ringgit wang kerajaan yang boleh diguna untuk membantu rakyat, memberi biasiswa, mendiri infrastruktur hilang kerana rasuah.

“Jika kerajaan UMNO dibenar terus memerintah lagi rasuah akan terus berleluasa dan rakyat akan menanggung beban hutang.

“Dan UMNO menyertai pilihan raya untuk membebas penyamun dan mengelak penyamun lain dari dikena tindakan undang-undang.

“Mungkin sekarang ini belum terasa akibat hutang negara yang tinggi melainkan dari segi kos sara hidup yang meningkat, kos untuk berniaga dan kos membeli bahan binaan dan sebagainya,” katanya.

Katanya, pengundi perlu sedar apabila kos meningkat, peniaga dan pemilik perusahaan juga menaikkan harga barangan, sehingga akhirnya hutang negara terus bertambah akibat daripada perbuatan rasuah, sementara kadar inflasi akan dan sudah pun meningkat.

“Nilai wang di tangan rakyat akan menyusut nilai dan kuasa membeli menyusut dan terus menyusut.

“Ketika itu, gurauan bahawa satu guni duit tidak cukup untuk beli segantang beras bukan lagi satu jenaka tetapi satu kenyataan,” katanya.

Justeru, bekas Perdana Menteri itu mahu terus berjuang menentang rasuah dan menyekat puak ‘penyamun’ daripada kembali memerintah.

“Selagi ada hayat dan upaya saya takkan biarkan penyamun dan perasuah hancurkan negara tanpa ditentang,” katanya.


Sindiket bayar hingga RM1,500 beli kad ATM, akaun bank

KUALA LUMPUR, 7 Rabiulakhir 1442H, Isnin – Pihak polis menahan 10 individu termasuk tiga wanita disyaki terbabit dalam kegiatan sindiket pembekal keldai akaun dalam beberapa serbuan sekitar Lembah Klang antara 5 hingga 10 November lalu.

Hasil serbuan Jabatan Siasatan Jenayah Komersial (JSJK) Bukit Aman dan Bahagian Siasatan Jenayah Komersial (BSJK) Ibu Pejabat Polis Daerah (IPD) Cheras mendapati, ahli sindiket dikesan membayar di antara RM500 hingga RM1,500 kepada individu yang sanggup menjual kad mesin juruwang automatik (ATM) dan akaun perbankan.

Kad ATM dan akaun bank terbabit kemudian dijual kepada pihak sindiket lain, sebelum digunakan bagi aktiviti jenayah siber.

Pengarah JSJK Bukit Aman, Datuk Zainuddin Yaacob berkata, sindiket berkenaan yang beroperasi sejak tahun lalu menggunakan media sosial untuk aktiviti berkenaan dengan menumpukan golongan berpendapatan rendah, tidak bekerja, selain individu yang tidak disenarai hitam oleh bank.

“Siasatan mendapati, sindiket itu kemudian menjual akaun dan kad ATM kepada sindiket lain dengan harga RM2,000 hingga RM3,500 bergantung kepada jenis kad serta akaun terbabit.

“Pembekal keldai akaun ini dipercayai mampu menjana pendapatan mencecah RM10,000 sebulan. Ahli sindiket itu sanggup menyewa unit kondominium di antara RM3,000 hingga RM5,000 sebulan untuk mengelak mereka dikesan pihak berkuasa.

“Sebahagian besar orang awam yang menjual akaun itu pula dipercayai tidak mengetahui ia digunakan dalam aktiviti jenayah. Bagaimanapun, kita akan ambil tindakan terhadap individu yang tahu perkara itu (kad ATM dan akaun bank digunakan untuk aktiviti jenayah),” katanya seperti dilapor media tempatan hari ini.

Mengulas lanjut, Zainuddin berkata, suspek yang mendalangi sindiket itu didapati mempunyai kaitan dengan 32 laporan dibuat mangsa, membabitkan jenayah siber di seluruh negara, dengan kerugian RM1.15 juta.

“Semakan lanjut mengesahkan tiga suspek itu mempunyai rekod dadah.

“Semua suspek masih dalam tahanan reman mengikut Akta Pencegahan Jenayah (POCA) 1959,” katanya.


COVID-19: Malaysia catat 2 kes penularan dalam negara

PUTRAJAYA, 24 Zulkaedah 1441H, Khamis – Sebanyak tiga kes baharu COVID-19 dilaporkan hari ini melibatkan satu kes import dan dua kes penularan di dalam negara.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kumulatif kes di Malaysia kini sebanyak 8,737 kes, manakala jumlah kes aktif dengan kebolehjangkitan ialah 77 kes.

Mengulas lanjut, beliau berkata kedua-dua kes penularan di dalam negara melibatkan warga asing iaitu satu kes di Depot Tahanan Imigresen (DTI) Jalan Duta di sini dan satu lagi melibatkan saringan di tempat kerja yang dijalankan majikan di Sarawak.

“Satu kes import yang dilaporkan melibatkan warganegara Malaysia yang telah mendapat jangkitan di luar negara,” katanya dalam sidang media perkembangan COVID-19 hari ini.

Beliau berkata terdapat 12 kes pulih dan dibenarkan discaj hari ini, menjadikan jumlah kumulatif kes pulih sepenuhnya sebanyak 8,538 kes iaitu 97.7 peratus daripada jumlah keseluruhan jangkitan.

Dr Noor Hisham berkata setakat ini, terdapat tiga kes positif COVID-19 yang sedang dirawat di unit rawatan rapi (ICU) dengan satu kes memerlukan bantuan pernafasan.

Tiada kematian baharu direkodkan menjadikan jumlah kumulatif kematian kekal pada 122 kes atau 1.39 peratus daripada keseluruhan kes. – Bernama


Gabenor Oklahoma tandatangan RUU larang gugur kandungan

HOUSTON, 11 Ramadan 1443H, Rabu – Gabenor Oklahoma, Kevin Stitt pada Selasa menandatangani rang undang-undang yang melarang menggugurkan kandungan di Oklahoma, lapor Xinhua.

“Kami mahu Oklahoma menjadi sebuah negeri pro-kehidupan. Saya yakin rang undang-undang itu akan dicabar serta-merta oleh aktivis liberal,” kata Stitt.

Di bawah undang-undang baharu itu, menggugurkan kandungan menjadi kesalahan jenayah, dan boleh dihukum penjara sehingga 10 tahun dan denda US$100,000.

Hanya kes kecemasan perubatan bertujuan untuk menyelamatkan nyawa ibu sahaja yang dibenarkan.

Setiausaha akhbar Rumah Putih, Jen Psaki dalam satu kenyataan pada Selasa mengecam langkah itu, sambil menyifatkannya ‘undang-undang negeri paling ekstrem pernah ditandatangani setakat ini’ selain menggesa Kongres Amerika Syarikat meluluskan Akta Perlindungan Kesihatan Wanita.

Sebelum ini, negeri Arizona dan Kentucky turut meluluskan undang-undang melarang menggugurkan kandungan. – Bernama


Khalil Awawdeh makin kritikal, berisiko mati mengejut

RAMALLAH, 16 Muharram 1444H, Ahad – Tahanan Palestin, Khalil Awawdeh yang semakin kritikal kerana mogok lapar selama 154 hari ekoran membantah penahanan pentadbirannya di penjara Israel, berdepan risiko kematian mengejut.

Jurucakap Suruhanjaya Hal Ehwal Tahanan, Hasan Abed Rabbo berkata, keadaan kesihatan Khalil, 40, semakin merosot, dengan penglihatan kabur dan ketidakupayaan bergerak tanpa kerusi roda.

Beliau berkata, Khalil juga telah kehilangan separuh daripada berat badannya, malah tidak lagi mengenali isterinya yang datang melawat di hospital Israel Assaf Harofeh, semalam.

Khalil pernah menghentikan mogoknya pada hari ke-111 bulan lalu, selepas pihak berkuasa Israel menjamin tidak menyambung tempoh penahanan pentadbirannya.

Bagaimanapun, pihak berkuasa Israel

mengingkari janji mereka untuk tidak menamatkan penahanan itu.

Pada Khamis, mahkamah tentera Israel membenarkan peguam Khalil dan seorang doktor melawat buat kali pertama bagi  menyediakan laporan perubatan mengenai keadaan kesihatannya untuk dikemukakan ke mahkamah pada Ahad depan.

Bapa kepada empat anak itu telah dipenjarakan sejak 27 Disember 2021 dan telah diletakkan di bawah tahanan pentadbiran, tanpa sebarang pertuduhan dan perbicaraan.

Pada masa ini, Israel menahan lebih 680 warga Palestin dalam tahanan pentadbiran – yang dianggap tidak sah oleh undang-undang antarabangsa. –  Agensi


558 tahanan Palestin ‘dikurung’ seumur hidup di penjara Israel

TEBING BARAT, 13 Zulkaedah 1444H, Jumaat – Jumlah banduan Palestin yang berdepan hukuman penjara seumur hidup di Israel meningkat kepada 558 orang, termasuk 42 dari Baitulmaqdis yang diduduki.

Kelab Tahanan Palestin (PPC) berkata, banduan paling lama di penjara Israel berasal dari Baitulmaqdis – Samir Abu Nimah – yang menjalani hukuman sejak tahun 1986.

Sementara, Abdullah Al-Barghouti dari Ramallah sedang menjalani hukuman paling lama – dipenjara hingga 67 tahun seumur hidup.

Baru-baru ini, mahkamah tentera Israel menjatuhkan hukuman penjara seumur hidup ke atas Yousef Asi dan Yahya Merei dari Salfit, dengan tempoh tambahan 30 tahun dan denda RM1.8 juta.

Asi dan Merei dituduh membunuh seorang peneroka ekstrem dari penempatan haram Ariel di Tebing Barat yang diduduki, sekali gus melanggar undang-undang antarabangsa.

Pada 26 Julai 2022, pendudukan haram Israel merobohkan rumah dua banduan di bandar Qarawat Beni Hassan. -Agensi


AstraZeneca usaha tambah bekalan vaksin untuk Asia Tenggara termasuk Thailand

BANGKOK, 14 Zulhijjah 1442H, Sabtu – AstraZeneca Plc berusaha mendapatkan tambahan bekalan vaksin daripada lebih 20 rangkaian di seluruh dunia untuk dihantar ke Asia Tenggara termasuk Thailand.

Pengarah Urusannya, James Teague berkata, kekurangan bahan dan komponen yang diperlukan bagi menghasilkan vaksin menyukarkan pihak syarikat untuk memenuhi permintaan.

“Kami berharap dapat mengimport dos tambahan dalam beberapa bulan lagi,” katanya dalam sepucuk surat terbuka kepada rakyat Thailand yang dimuat naik di laman webnya hari ini.

AstraZeneca berkata, rakannya dari Thailand, Siam Bioscience Co Ltd, pengeluar biofarmaseutikal pertama dan tunggal di Thailand, akan menghasilkan 180 juta dos, sebanyak 61 juta dos diperuntukkan untuk kegunaan di negara ini dan selebihnya diedarkan ke negara Asia Tenggara.

Awal minggu ini, Thailand berkata sedang mempertimbangkan untuk mengenakan had eksport vaksin COVID-19 AstraZeneca keluaran tempatan. Langkah itu dijangka menjejaskan usaha negara di rantau ini dalam memerangi pandemik.

Sementara itu, Teague berkata, syarikat farmasi itu turut memantau peningkatan jumlah kes COVID-19 di Thailand.

“Saya beri jaminan bahawa keutamaan adalah untuk mengeluarkan dos vaksin yang mencukupi secepat mungkin untuk melindungi anda dan orang tersayang,” katanya.

Jelas beliau vaksin yang dihasilkan di Thailand penting kepada negara jiran.

Selain itu katanya, pada minggu depan AstraZeneca akan menghantar 2.3 juta lagi dos vaksin kepada Kementerian Kesihatan Awam. Setakat ini AstraZeneca telah menghantar sembilan juta dos vaksin.

Sejak program vaksinasi dilaksakan pada 28 Februari, sejumlah 15.7 juta orang sudah menerima sekurang-kurangnya satu dos COVID-19. – Bernama


BN dikompaun RM10,000 langgar SOP PPN

KUALA LUMPUR, 21 Rabiulawal 1443H, Khamis – Pejabat Kesihatan Kepong telah mengeluarkan kompaun sebanyak RM10,000 kepada Barisan Nasional (BN) kerana melanggar prosedur operasi standard (SOP) Fasa Empat Pelan Pemulihan Negara (PPN).

Kementerian Kesihatan (KKM) menerusi perkongsian dalam platform media sosialnya memaklumkan, kompaun di bawah Akta Pencegahan dan Pengawalan Penyakit Berjangkit 1988 (Akta 342) itu dikeluarkan kepada BN susulan penganjuran majlis sosial di World Trade Centre Kuala Lumpur (WTC), malam semalam.

Notis kepada Setiausaha Eksekutif BN Mohamad Sahfri Ab Aziz yang dikongsikan oleh KKM menyebut parti itu melakukan kesalahan mengikut Peraturan 16 (1) PPPAPB (langkah-langkah di dalam kawasan jangkitan) kerana gagal memastikan penjarakan fizikal yang merupakan arahan Ketua Pengarah Kesihatan.

Notis itu juga memaklumkan kompaun RM10,000 akan habis tempoh pada 9 November ini.

Pelancaran Jentera BN Pilihan Raya Negeri (PRN) Melaka di Dewan Tun Hussein Onn, WTC itu turut dihadiri Pengerusi parti Datuk Seri Dr Ahmad Zahid Hamidi dan Timbalan Pengerusi Datuk Seri Mohamad Hasan.

Baru-baru ini, KKM menguatkuasakan larangan tidak membenarkan sebarang aktiviti perhimpunan atau majlis sosial berkaitan PRN Melaka termasuk pelancaran jentera bermula 25 Oktober hingga 27 November ini.

Menurut SOP Fasa Empat PPN yang dikemas kini Majlis Keselamatan Negara (MKN) pada 22 Oktober, penganjuran majlis di dalam dewan atau tempat terbuka dibenarkan dengan kapasiti tetamu 50 peratus ruang penganjuran majlis selain perlu memastikan penjarakan fizikal.

Majlis tidak dibenarkan sekiranya sukar untuk mengawal keadaan apabila terdapat ramai orang pada satu-satu masa dan sukar untuk mengawal keperilakuan.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 Nov dan undi awal pada 16 November ini. – Bernama


Kerajaan pertimbang tingkat peruntukan KKM dalam Bajet 2023: PM

BERA, 22 Muharam 1444H, Sabtu – Kerajaan sedia memberi pertimbangan sewajarnya termasuk meningkatkan peruntukan kepada Kementerian Kesihatan (KKM) dalam Belanjawan 2023 yang dijangka dibentangkan Oktober nanti.

Perdana Menteri Datuk Seri Ismail Sabri Yaakob berkata ini kerana KKM merupakan antara kementerian penting yang berurusan secara terus dengan rakyat.

“Baru-baru ini sewaktu mesyuarat penyelarasan projek-projek pembangunan di bawah RMK12 (Rancangan Malaysia Ke-12), saya dimaklumkan bahawa KKM perlu dibantu dalam bajet yang akan datang.

“Saya ingat lagi YB KJ (Menteri Kesihatan Khairy Jamaluddin) angkat tangan minta (naikkan peruntukan) lima peratus daripada GDP (KDNK). Sekarang ini 2.5 peratus, ada separuh lagi.

“Jadi tidak apalah. EPU (Unit Perancang Ekonomi) akan lihat perkara ini. Insya-Allah kalau tak tambah begitu drastik sekurang-kurangnya akan ada sedikit pertambahan bajet (yang dibentangkan) tahun ini berbanding tahun-tahun sebelumnya,” katanya pada majlis perasmian Hospital Bera di sini hari ini. – Bernama


Penduduk EU mula terima vaksin COVID-19 27 Disember

BRUSSELS, 2 Jamadilawal 1442H, Khamis – Negara anggota Kesatuan Eropah (EU) akan memulakan program vaksinasi COVID-19 secara besar-besaran di seluruh benua pada 27 Disember.

Perkara itu diumumkan Presiden Suruhanjaya EU, Ursula von der Leyen dalam kenyataan di Twitter hari ini.

“Tiba masa Eropah. Pada 27, 28 dan 29 Disember vaksinasi akan bermula di seluruh EU.

“Kami melindungi warganegara kami bersama. Kami #KuatBersama,” tulisnya.

Agensi Perubatan Eropah (EMA) dalam satu kenyataan bertulis pada Selasa lalu berkata, mesyuarat untuk mengeluarkan keputusan mengenai vaksin BioNTech/Pfizer akan diadakan pada 21 Disember – lapan hari lebih awal dari yang dirancang.

EMA adalah agensi EU yang membenarkan penggunaan ubat-ubatan di seluruh negara anggota.

EU telah membuat perjanjian untuk membeli sekitar dua bilion dos vaksin dengan enam syarikat yang setakat ini menjalankan kajian vaksin ‘menjanjikan’ termasuk 300 juta dari Pfizer dan BioNTech.

Blok itu juga menandatangani kontrak dengan Moderna, AstraZeneca, CureVac, Johnson & Johnson dan Sanofi-GlaxoSmithKline. – Agensi


Semak semula data individu ‘jatuh miskin’ akibat COVID-19

BANGI, 26 Safar 1443H, Ahad –Pangkalan data tunggal berhubung maklumat kemiskinan sangat diperlukan bagi menangani isu pertindihan dan keciciran dalam menyalurkan bantuan kepada kumpulan sasar.

Data itu penting untuk menyelaraskan bantuan serta latihan kepada kumpulan sasar di peringkat daerah, kata Pengarah Institut Penyelidikan dan Pengurusan Kemiskinan (InsPeK), Universiti Malaysia Kelantan (UMK), Prof Madya Dr Wan Ahmad Amir Zal Wan Ismail.

Beliau berkata, jika di beberapa negeri, mereka ada pangkalan data tersendiri selain eKasih di peringkat Persekutuan.

“Jadi, apa yang perlu ditambah baik adalah sepatutnya hanya ada satu sahaja pangkalan data.

“Mungkin eKasih boleh dijadikan pangkalan data tunggal untuk semua dan ini dilihat lebih memudahkan kerajaan mengatasi sebarang masalah pertindihan dan sebagainya,” katanya seperti dilapor media tempatan, hari ini.

Selain itu,Prof Wan Ahmad turut mencadangkan kerajaan menyemak kembali data individu yang jatuh miskin disebabkan COVID-19 dengan mengkategorikannya sebagai miskin situasi.

“Data terbabit boleh kita peroleh daripada agensi kerajaan berkaitan seperti Lembaga Hasil Dalam Negeri (LHDN) dan Pertubuhan Keselamatan Sosial (PERKESO).

“Kita juga boleh menambah satu lagi elemen iaitu data terbuka. Ini bermakna, sesiapa sahaja di lapangan, contoh badan bukan kerajaan (NGO) boleh memeriksa sama ada individu terbabit miskin, sudah menerima bantuan atau sebaliknya,” katanya.

Justeru itu, katanya penambahbaikan berkaitan pangkalan data amat penting bagi menangani isu pertindihan dan keciciran bantuan kepada kumpulan sasar.

Sebelum ini, Datuk Seri Ismail Sabri Yaakob berkata, program pembasmian kemiskinan termasuk segala bantuan dan latihan kepada kumpulan sasar akan diselaraskan pada peringkat daerah di bawah ICU JPM yang akan memantau pada peringkat Persekutuan.

Perdana Menteri menjelaskan, langkah itu bagi memastikan usaha membantu dan meningkatkan sosio ekonomi rakyat miskin di seluruh negara dapat dilaksanakan dengan lebih fokus melalui pemantauan khusus oleh penyelaras di pejabat daerah, bukan lagi oleh kementerian atau agensi berbeza.


Azeez Rahim gagal batal 13 tuduhan rasuah, ubah wang haram

KUALA LUMPUR, 26 Rejab 1442H, Khamis – Bekas Pengerusi Tabung, Haji Datuk Seri Abdul Azeez Abdul Rahim hari ini gagal dalam permohonannya untuk membatalkan tiga pertuduhan rasuah berhubung projek jalan raya di Perak dan Kedah dan 10 pertuduhan pengubahan wang haram yang dihadapinya.

Ini berikutan Hakim Mahkamah Tinggi Datuk Muhammad Jamil Hussin menolak permohonan Abdul Azeez, 54, selepas mendapati kesemua pertuduhan itu tidak cacat dan berlandaskan peruntukan undang-undang.

“Saya mendapati alasan yang dikemukakan pemohon (Abdul Azeez) adalah tidak berasas. Pemohon juga gagal menunjukkan bahawa pendakwaan terhadapnya adalah bersifat mala fide (berniat jahat).

“Pada pandangan saya, kes ini bukan kes yang sesuai dan wajar bagi mahkamah melaksanakan kuasa sedia ada untuk mengetepikan dan membatalkan pertuduhan terhadap pemohon. Oleh itu, permohonan pemohon ditolak,” kata hakim.

Jelas Muhammad Jamil, pertuduhan di bawah Akta Suruhanjaya Pencegahan Rasuah Malaysia (SPRM) yang dihadapi Abdul Azeez adalah tidak cacat walaupun empat projek berasingan digabungkan dalam satu pertuduhan kerana suapan yang diterima adalah berkenaan kesemua projek tersebut. – Bernama


Pesakit cacar monyet perlu asing diri dari haiwan peliharaan: WHO

GENEVA, 20 Muharram 1444H, Khamis – Pertubuhan Kesihatan Sedunia (WHO) menggesa individu yang dijangkiti cacar monyet untuk mengasingkan diri daripada haiwan peliharaan susulan kes pertama penularan dari manusia ke anjing dilaporkan.

Kes pertama penularan cacar monyet dari manusia ke anjing – babitkan dua lelaki dan anjing jenis ‘greyhound Itali’ yang tinggal bersama di Paris – dilaporkan minggu lalu dalam jurnal perubatan The Lancet.

“Ini adalah kes pertama yang dilaporkan penularan manusia ke haiwan… dan kami percaya ia adalah contoh pertama seekor anjing dijangkiti,” kata Ketua Teknikal WHO, Rosamund Lewis.

Katanya, pakar telah menyedari risiko itu akan berlaku dan agensi kesihatan awam telah menasihati mereka yang positif cacar monyet untuk mengasingkan diri daripada haiwan peliharaan mereka.

Di samping itu, Lewis berkata, pengurusan sisa juga perlu kritikal untuk mengurangkan risiko mencemari tikus dan haiwan lain di luar rumah.

Beliau berkata, penting untuk orang ramai mempunyai maklumat mengenai cara melindungi haiwan peliharaan mereka serta kaedah menguruskan sisa supaya haiwan lain tidak terdedah kepada virus cacar monyet.

Apabila virus menular ke spesies lain, ia mencetuskan kebimbangan bahawa jangkitan itu boleh bermutasi ke arah yang lebih berbahaya.

Namun, dia mengakui sebaik sahaja virus itu bergerak ke persekitaran dan populasi berbeza, terdapat kemungkinan bahawa ia akan menular serta bermutasi secara berlainan.

Pengarah Kecemasan WHO, Michael Ryan berkata, kebimbangan utama adalah terhadap risiko penularan kepada haiwan di luar rumah.

“Situasi yang lebih berbahaya… ialah di mana virus boleh berpindah ke populasi mamalia kecil dengan kepadatan haiwan yang tinggi.

“Melalui proses satu haiwan menjangkiti haiwan seterusnya dan seterusnya dan seterusnya, anda akan lihat evolusi virus yang pantas,” katanya.-  Agensi

Berita berkaitan;


Agong perkenan proses kemuka gabungan kerajaan dilanjutkan sehingga 2 petang esok

BANGI, 26 Rabiulakhir 1444H, Isnin – Yang di-Pertuan Agong, Al Sultan Abdullah Ri’ayatuddin Al-Mustafa Billah perkenan proses bagi ketua parti-parti politik dan gabungan parti politik mengemukakan pembentukan kerajaan baharu dan pencalonan bakal Perdana Menteri ke-10 dilanjutkan sehingga 2 petang esok.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, perkara itu telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah susulan permohonan ketua parti politik dan gabungan parti politik yang diterima Istana Negara hari ini.

“Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan dan pencalonan bakal Perdana Menteri ke-10 selesai.

“Baginda turut mengingatkan pentadbiran negara masih berjalan seperti biasa di bawah pengurusan Perdana Menteri Sementara berdasarkan prinsip yang digariskan bagi Kerajaaan Sementara,” katanya.

Pada masa sama, Ahmad Fadil berkata, Al-Sultan Abdullah juga menyeru rakyat untuk bersama mendoakan semoga proses pembentukan kerajaan baharu dan pencalonan bakal Perdana Menteri ini dipermudahkan dan berjalan lancar demi kepentingan negara.

Terdahulu, Pengerusi Barisan Nasional (BN) Datuk Seri Dr Ahmad Zahid Hamidi meminta tempoh masa dilanjutkan bagi menghantar akaun bersumpah (SD) Ahli Parlimen kepada Speaker Dewan Rakyat untuk dipersembahkan kepada Yang di-Pertuan Agong.

Ahmad Zahid yang juga Presiden UMNO berkata, ia susulan setakat ini belum ada rundingan rasmi antara pihaknya dengan parti politik lain bagi membentuk kerajaan Persekutuan.

“Kami ahli-ahli BN telah sepakat menghantar akuan bersumpah (SD) kepada surat yang telah dikemukakan kepada Speaker (Yang Dipertua) Dewan Rakyat mengikut tempoh yang telah diberikan sebelum 2 petang ini.

“(Namun) kita harap Speaker Dewan Rakyat dapat memberi sedikit masa yang lebih fleksibel untuk kami mengemukakan SD setelah rundingan dibuat dengan beberapa pihak,” katanya.


27 mayat mangsa tanah runtuh India berjaya ditemukan

MAHARASHTRA, 6 Muharam 1445H, Isnin – Pasukan penyelamat India berjaya menemukan 27 mayat yang tertimbus dalam kejadian tanah runtuh ketika usaha pencarian diteruskan pada hari keempat di kawasan barat negara itu.

Bagaimanapun sehingga kini 79 penduduk dilaporkan masih hilang sejak tanah runtuh berlaku di kampung Irshalwadi di wilayah Raigadh, kira-kira 80 kilometer dari Mumbai.

Dalam kejadian berkenaan, 17 daripada 48 buah rumah di kampung berkenaan juga tertimbus sepenuhnya.

“Sehingga kini pihak kami berjaya menemukan 27 mayat manakala leboh 70 lagi dilaporkan masing hilang.

“Pasukan penyelamat berdepan pelbagai cabaran, kebanyakannya terpaksa menggunakan joran untuk mengesan mangsa,” kata ketua Pasukan Tindakbalas Bencana kebangsaan (NDRF), Pramod Kumar Singh.

Selain itu, pasukannya juga berdepan kesukaran kerana terpaksa membawa peralatan berat selain struktur jalan yang licin menyukarkan proses kerja mencari dan menyelamat.

Mereka mengambil masa kira-kira 90 minit untuk tiba ke kawasan Irshalwadi yang terletak di kawasan pergunungan.

Bahkan, keadaan hujan lebat yang berterusan yang menyebabkan banyak kejadian tanah runtuh berlaku sepanjang operasi berkenaan.

Ketika ini, Jabatan Meteorologi India meletakkan Maharashtra dalam keadaan berjaga-jaga berikutan hujan masih berterusan sejak minggu lalu.

Perkhidmatan kereta api tempatan juga dilaporkan terganggu di beberapa tempat, dengan air mengalir di dalam stesen dan di atas landasan. – Agensi


Shanghai asing 120 individu dipercayai kontak rapat pekerja kargo

SHANGHAI, 12 Muharram 1443H, Sabtu – Pihak berkuasa Shanghai terpaksa mengasingkan kira-kira 120 individu bagi mengawal penularan wabak COVID-19, selepas mengesan kes jangkitan membabitkan pekerja kargo di lapangan terbang.

Semua individu yang dikuarantin disenaraikan sebagai kontak rapat daripada lima pekerja di Lapangan Terbang Pudong yang disahkan positif COVID-19, sementara ratusan lagi dianggap kontak sekunder.

Difahamkan, dua daripada pekerja kargo – membabitkan warga China dan Ethiopia – adalah antara empat kes tempatan yang disahkan dalam 20 kes jangkitan baharu di China pada 20 Ogos.

Dua lagi kes tempatan dikesan di wilayah Jiangsu dan Hubei.

Suruhanjaya Kesihatan Nasional berkata, angka jangkitan turun berbanding 33 hari sebelumnya, dengan kes tempatan kekal empat.

Pegawai Shanghai berkata, pihaknya telah mengenal pasti tiga pekerja kargo lain di Lapangan Terbang Pudong sebagai kes yang disahkan positif.

China turut melaporkan 20 kes jangkitan tanpa gejala pada 20 Ogos, di mana semuanya merupakan kes import.

Bagaimanapun, negara itu tidak mengklasifikasi kes asimptomatik sebagai jangkitan yang disahkan. – Agensi


Tun M dangkal dakwa pelajar Melayu terpinggir kerana pendidikan Islam

BANGI, 29 Jamadilakhir 1442H, Khamis – Presiden gerakan Islam, Ikatan Muslimin Malaysia (ISMA), Haji Aminuddin Yahaya menyelar dakwaan dangkal Tun Dr Mahathir Mohamad berhubung pendidikan Islam di sekolah.

Terdahulu, bekas Perdana Menteri itu mendakwa, tumpuan keterlaluan terhadap Islam di sekolah menyebabkan pelajar Melayu terpinggir daripada pendidikan yang diperlukan mereka untuk berjaya dalam hidup.

Dakwanya, pada masa ini, tumpuan tidak diberikan kepada sains dan teknologi, sebaliknya pengajaran agama dititikberatkan secara keterlaluan ‘seolah-olah setiap murid akan menjadi ulama’.

Dr Mahathir yang juga Ahli Parlimen Langkawi turut mendakwa fokus keterlaluan kepada Islam dalam kurikulum pendidikan bukan dicetuskan oleh perubahan dasar, sebaliknya ia agenda ‘menteri tertentu dan pegawai awam’ dalam menyebarkan Islam.

“Mereka ini mempunyai tafsiran sendiri mengenai apa yang diperlukan di sekolah untuk meningkatkan pengetahuan mengenai Islam,” katanya dalam laporan eksklusif yang disiarkan Free Malaysia Today (FMT), hari ini.

Tambahnya lagi, penggubal dasar bertindak sedemikian untuk meraih sokongan kaum Melayu demi kelangsungan politik, sekali gus mengetepikan keperluan pelajar menimba pengetahuan akademik untuk berjaya dalam pasaran kerja yang sentiasa berubah.

Menyelar dakwaan itu, Aminuddin menegaskan, bahawa pendidikan atau ilmu bukanlah untuk mendapatkan pekerjaan semata-mata.

Tegasnya, banyak lagi kegunaan ilmu, terutamanya dalam membentuk keperibadian dan personaliti.

“Inilah masalah yang perlu kita tambah baik, pendidikan dan ilmu seharusnya ke arah perbentukan holistik; segenap aspek. Itulah asas kepada pembinaan sebuah tamadun dan peradaban yang hebat.

“Kejayaan pembangunan tamadun manusia tidak hanya bergantung pada sains dan teknologi semata-mata tetapi sejauh manakah manusia boleh membawa kemajuan itu ke arah kesejahteraan serta kebahagiaan di dunia dan akhirat,” katanya dalam satu kenyataan.

Beliau turut mengambil contoh keadaan di Barat yang mana maju dari segi sains dan teknologi tetapi pada masa sama hancur nilai kemanusiaan dan akhirnya gagal mencapai kesejahteraan dan kebahagiaan.

“Jika menggunakan logik yang sama yang digunakan oleh Tun, maka banyaklah perkara yang tidak boleh dibuat di sekolah. Jangan ada sukan, jangan ada badan beruniform,
jangan ada ini dan itu, kerana ianya tidak boleh digunakan untuk dapat kerja jurutera, doktor dan sebagainya,” katanya sinis.

Dalam pada itu, Haji Aminuddin berpendapat bahawa pendidikan Islam di sekolah ketika ini berada pada tahap memadai sahaja.

“Bayangkan, dengan pendidikan Islam yang ada di sekolah seperti sekarang ini pun ramai yang masih tidak benar-benar memahami agamanya, apatah lagi jika tiada langsung. Janganlah hapus atau dikurangkan pula.

“Isu sosial dalam kalangan remaja dan gejala rasuah kolar putih terutamanya yang beragama Islam yang berlaku pada hari ini berpunca dari kegagalan menghayati nilai Islam walaupun mereka berjaya dalam kerjaya.

“Punyalah ramai teknokrat muslim yang warak di Malaysia ini, dan mereka itulah model seorang individu muslim kita. Bukannya berjaya dalam kerjaya tapi rasuah. Atau berjaya dalam kerjaya tetapi rosak akhlak dan pedoman agama,” katanya.

PAUTAN BERKAITAN


PKPB: JAIS tangguh majlis akad nikah di masjid, surau mulai esok

BANGI, 25 Safar 1442H, Selasa – Jabatan Agama Islam Selangor (JAIS) memutuskan menangguh pelaksanaan majlis akad nikah di masjid dan surau seluruh negeri, berkuat kuasa mulai esok.

Pengarah JAIS dalam satu kenyataan memaklumkan, keputusan itu dibuat merujuk pengumuman Perintah Kawalan Pergerakan Bersyarat (PKPB) di Selangor, bermula 14 Oktober hingga 27 Oktober depan.

“Pelaksanaan majlis akad nikah dengan kehadiran fizikal tidak melebihi tiga orang atau apa-apa bentuk lainnya di Pejabat Agama Islam Daerah hanya akan dilaksanakan setelah mendapat kelulusan khas Pengarah JAIS,” katanya hari ini.

Semalam, kerajaan mengumumkan bersetuju melaksana PKPB di Selangor, Kuala Lumpur dan Putrajaya, selepas mengambil kira peningkatas kes dan penularan COVID-19 di Klang, Petaling serta Gombak.

Menteri Kanan (Kluster Keselamatan), Datuk Seri Ismail Sabri Yaakob berkata, keputusan itu dicapai pada Sidang Khas Majlis Keselamatan Negara (MKN) yang dipengerusikan Tan Sri Muhyiddin Yassin.

Menerusi keputusan itu, masjid, surau, rumah ibadat ditutup, selain tidak membenarkan semua aktiviti sukan, rekreasi, sosial, budaya serta majlis perkahwinan diadakan.

Bagaimanapun, semua kegiatan ekonomi, industri dan perkilangan di Selangor, Kuala Lumpur dan Putrajaya masih dibenarkan beroperasi seperti biasa dan prosedur operasi standard (SOP) lanjut serta terperinci akan diumumkan oleh MKN dalam masa terdekat.


Proses mengundi tak patut berlaku pada hari bekerja

BANGI, 13 Jamadilawal 1444H, Khamis – Proses pengundian pilihan raya tidak sepatutnya berlaku pada hari bekerja kerana boleh mengurangkan peratusan orang ramai untuk keluar mengundi.

Justeru, PAS mahu Suruhanjaya Pilihan Raya Malaysia (SPR) melaksanakan proses berkenaan pada hari tidak bekerja untuk masa hadapan, bagi memudahkan orang ramai menunaikan tanggungjawab mereka sebagai pemilih.

Timbalan Presidennya, Datuk Seri Tuan Ibrahim Tuan Man berkata, perkara itu perlu dititikberatkan susulan peratusan keluar mengundi yang direkodkan pada Pilihan Raya Umum Ke-15 (PRU15) Dewan Undangan Negeri (DUN) Tioman, semalam.

“Peratusan keluar mengundi (terlalu rendah) itu mencerminkan bahawa SPR perlu menyemak kembali hari pengundian agar dibuat pada Sabtu atau hari minggu.

“Kali ini terbalik apabila hari penamaan calon dibuat pada hari cuti, manakala hari mengundi pada hari Rabu,” katanya seperti dilapor media tempatan, hari ini.

Tuan Ibrahim berkata, pelaksanaan ketika hari berkenaan sangat tidak sesuai, maka beliau menggesa SPR mempertimbangkannya semula di masa hadapan.

Pada masa sama, beliau turut mahu SPR memberi perhatian serius kepada kemudahan bagi pengundi keluar mengundi terutama di kawasan yang memerlukan pengangkutan air seperti di Tioman.

“Pengundian di DUN Tioman turut membabitkan empat peti undi di Pulau Tioman. Mereka terpaksa menggunakan bot dan feri untuk keluar mengundi.

“Bagaimanapun, perkhidmatan feri tidak beroperasi pada musim ini kerana laut bergelora. Faktor ini menjejaskan peratusan keluar mengundi terutamanya di kawasan pulau,” katanya.

Terdahulu, kerusi terakhir di DUN Pahang itu menjadi milik Barisan Nasional apabila calonnya, Datuk Seri Mohd Johari Hussain diumumkan sebagai pemenang dengan majoriti tipis 573 undi.


Pejuang selangor sedia kerjasama parti politik lain hadapi PRN

BANGI, 13 Jamadilakhir 1444H, Jumaat – Parti Pejuang Selangor sedia bekerjasama dengan mana-mana parti politik lain sebagai persediaan menghadapi Pilihan Raya Negeri (PRN).

Ketuanya, Harumaini Omar berkata, perkara berkenaan akan diusulkan dalam Mesyuarat Agung Luar Biasa (EGM) yang diadakan pada 14 Januari ini.

“Pejuang Selangor sudah bincang usul ini dalam mesyuarat di peringkat negeri dan sebarang ketetapan dan keputusan pucuk pimpinan akan menjadi garis panduan serta hala tuju Pejuang pada masa akan datang,” katanya seperti dilapor media tempatan, hari ini.

Bagaimanapun, katanya, pada masa ini, Pejuang Selangor melihat peluang untuk berkoloborasi bersama BN dan Pakatan Harapan (PH) lebih ke depan.

Namun, pihaknya tidak menafikan bersedia untuk kerjasama dengan Perikatan Nasional (PN) berikutan pernah bersama sebelum ini.

“Ramai rakan kita dalam Bersatu, asalkan buang ego dan sama-sama melihat kepada matlamat perjuangan sebenar,” katanya.

Bagaimanapun, katanya, Pejuang Selangor tetap akur jika kepimpinan tertinggi parti berpendirian untuk bergerak secara solo.


Pegawai Turkiye, Sweden bertemu bincang isu anggota NATO

BRUSSELS, 17 Zulhijjah 1444H, Khamis – Pegawai kanan Sweden dan Turkiye mengadakan pertemuan di ibu pejabat Pertubuhan Perjanjian Atlantik Utara (NATO) bagi meneliti bantahan Recep Tayyip Erdogan terhadap negara Nordik itu menyertai pakatan tentera.

Setiausaha Agung NATO, Jens Stoltenberg akan mengetuai mesyuarat itu, yang turut melibatkan menteri-menteri luar negara, ketua perisikan dan penasihat keselamatan negara.

Pegawai tertinggi dari Finland, yang menyertai NATO April lalu, juga mengambil bahagian dalam pertemuan berkenaan.

Buat masa ini hanya Turkiye dan Hungary sahaja yang menangguhkan keahlian Sweden menjadi ahli NATO meskipun Sweden telah memenuhi tuntutan Turkiye.

Stoltenberg berkata, negara Nordik itu telah memenuhi semua permintaan Turkiye dan Sweden turut mengubah undang-undang anti-keganasan dan menarik balik sekatan senjata ke atas Turkiye.

Tetapi Turkiye mendakwa Sweden terlalu berlembut terhadap kumpulan yang didakwa menimbulkan ancaman keselamatan, termasuk kumpulan militan Kurdish dan orang yang dikaitkan dengan percubaan rampasan kuasa 2016.

Kementerian Luar Turkiye berkata kedua-dua pihak akan mengkaji semula langkah yang diambil Finland dan Sweden, terutamanya dalam konteks memerangi keganasan, dalam pertemuan terakhir, yang diadakan di Ankara pada 14 Jun.

Hungary juga menangguh kelulusan bagi keahlian Sweden tetapi tidak pernah menyatakan secara terbuka.

Pegawai NATO menjangkakan Hungary akan meluluskan keahlian berkenaan sebaik sahaja Turkiye menarik balik bantahannya. – Agensi